
KØBENHAVN    —    FORLAGSTRYKKERIET 


INDLEDNING 

Det  at  være  dansk  er  nemt  nok  for  den 
som  er  tilfreds  med  Hænderne  i  Lom- 
men, Whiskyen  i  Glasset,  en  Revysang  i  Ho- 
vedet og  Hjærtet  i  Rendestenen. 

Ellers  er  det  ikke  nemt  at  være  dansk.  Det 
er  vanskeligt  for  os  voxne.  Vi  skal  huske  det 
er  vanskeligt  ogsaa  for  Børnene  og  de  Unge. 
Det  at  være  dansk  Dreng  er  ikke  nær  saa  nemt 
som  at  være  tysk  eller  engelsk  Dreng.  Det  er 
endogsaa  vanskeligere  end  at  være  svensk 
eller  norsk.  Og  det  er  vanskeligst  for  dem  der 
er  mest  ved. 

En  Dreng  trænger  til  Bevægelse,  han  træn- 
ger til  at  røre  sin  Krop;  han  trænger  ogsaa 
til  at  røre  sit  Sind.  Han  vil  have  noget  at  se 
frem  efter,  en  Fart,  en  Bevægelse  han  kan 
komme  med  i. 

Jeg  husker  godt,  hvordan  det  var,  naar  jeg 
selv  som  Dreng  sad  i  Skolestuen  ud  til  Konge- 
vejen mellem  København  og  Frederiksborg, 
bag  de  matte  Ruder,  ved  Historie  eller  Mate- 
matik, og  saa  der  lød  taktfast  Marsj  og  Hov- 
slag, Trommebulder  og  Hornmusik  udenfor. 
Vi  tiggede  os  Lov  til  at  aabne  Vinduerne,  og 
dær  saae  vi  Række  efter  Række  mølle  forbi. 
Husarerne  fra  Jægersborg,  Fodfolk,  Felt- 
kanoner, bumbummelum  og  tratratera.  Længe 
efter  havde  vi  Takten  i  Blodet;  i  Tankerne 
marsjerede  vi  med.  Var  det  i  Fritiden  vi  mødte 
Soldaterne,  fulgte  vi  dem  milevidt;  naar  vi 
blev  store,  vilde  vi  selv  med  i  de  Rækker,  i 
den  Marsj. 

Men  saadan  har  de  engelske  Drenge  forbi 
deres  Vinduer  en  uafbrudt  Strøm  af  raske 
unge  Mænd  som  gaar  ud  til  Kolonierne  og 
Døtrestaterne  hinsides  Havet.  De  kender  den 
ene  og  den  anden,  det  er  deres  egne  Kamme- 
rater fra  Skolen;  ifjor  var  han  dær  i  ældste 
Klasse,  iforfjor  i  næstældste.  Eller  det  er  de 
lidt  ældre  Drenge,  Studenterne.  En  har  spillet 


Fodbold  med  ham  der  nu  gaar  ud  som  Privat- 
sekretær hos  Vicekongen  af  Indien;  en  anden 
har  roet  sammen  med  ham  der  træder  ind 
som  Volontør  i  en  Millionforretning  i  Singa- 
pore. Vent  kun!  siger  de  til  sig  selv;  om  et 
Aar  eller  to,  saa  kommer  jeg;  saa  skal  vi  se 
hvem  af  os  der  først  bliver  selv  Millionær  i 
Singapore  eller  selv  Vicekonge  af  Indien. 

De  bliver  maaske  hverken  det  ene  eller  det 
andet.  Ikke  alle  naaer  tiltops.  Men  de  prøver 
Æventyret.  De  faar  Lejlighed  til  at  øve  deres 
Evner  under  store  Forhold,  til  at  bruge  og 
udvide  de  Kundskaber  de  har  inde.  Og  altid 
staar  det  bagved:  For  England!  Saa  snart  det 
bliver  muligt,  saa  hjem  igen  til  England  med 
det  altsammen,  for  at  bruge  det  igen  paa  ny 
Maader,  frem  og  tilbage  over  den  Bro  af  Er- 
faringer og  Forbindelser,  de  selv  har  bygget 
med  paa: 

Rule  Britannia!  Britannia  rules  the  wawes. 
Britons  never  shall  be  slaves! 

Og  i  Tyskland  dundrer  og  drøner  det  under 

Ungdommens  Vinduer:  Til  Hæren,  til  Flaa- 
den,  til  de  berømte  Laboratorier,  til  de  væl- 
dige Fabriker,  til  Øst-  og  Vestafrika,  til  Kiav- 
tjav,  til  Rigdom  og  Ry,  til  Kamp  og  Sejr: 

Deutschland,    Deutschland  iiber  alles, 
iiber  alles  in  der  Welt! 

Forstaar  De,  hvorfor  jeg  mener  det  er  let- 
tere at  være  en  tysk  eller  engelsk  Dreng  end 
at  være  en  dansk?  Vi  rykker  ikke  frem  til  en 
Kamp  for  Verdensmagten,  med  Millioner  af 
Soldater  og  Milliarder  af  Kroner  paa  rede 
Haand,  og  med  Sejrsgudinden  svævende  for- 
an os.  Vi  staar  og  synger  om  Kong  Christian 
der  stod  ved  højen  Mast  for  snart  300  Aar 
siden.  Og  ser  vi  efter  i  Historien,  finder  vi  at 
det  var  ham  der  tabte  Skaane,  Halland,  Ble- 
king og  de  store  Øer  i  Østersøen,  Vs  af  det 
gamle  nordiske  Danmark.  Eller  vi  sidder  og 
synger  om  Danmark  dejligst  Vang  og  Vænge, 
lukt  med  Bølgen  blaa.  Men  vi  ser  efter  paa 
Kortet,  finder  vi  at  Vangen  netop  ikke  er  lukt 


med  Bølgen  blaa.  Det  fandt  vore  Forfædre 
allerede  for  tusende  Aar  siden;  derfor  rejste 
de  Dannevirke.  Dannevirke  faldt,  Leddet  er 
aflave. 

Og  den  Marsj  der  gaar  forbi  de  danske 
Drenges,  den  danske  Ungdoms  Vinduer?  Høj- 
re og  Venstre,  Venstre  og  Højre  svinger  i 
Grøften  til  hver  sin  Side;  Uorden  og  Skænderi, 
Skældsord  og  gensidig  Mistænksomhed,  med 
altfor  god  Grund.  Kun  een  Sang  høres  tyde- 
lig, Socialistmarsjen.  Kun  eet  Kompagni  tra- 
ver taktfast  frem,  de  organiserede  Arbejdere; 
og  disse  Arbejdere  optugtes  af  deres  egne  Offi- 
cerer til  at  ringeagte  Arbejdets  Grundlov:  den 
dygtiges  Fortrin  og  den  flittiges  Ret.  Overalt 
Parti  mod  Parti,  danske  Mænd  imod  danske 
Mænd  for  med  Avind  og  Kiv  at  svække  de 
svage  og  gøre  de  faa  færre. 

Det  er  ingen  opmuntrende  Udsigt.  Det  er 
den  værste  som  tænkes  kan.  De  bedste  vil 
ikke  med  dær.  Hvorhen  da?  Man  gaar  ind  i  et 
Embed  og  passer  sin  Pligt.  Eller  i  en  praktisk 
Stilling  og  tjener  lidt  Penge.  Det  er  pænt,  og 

det  er  agtværdigt.  Men  hvor  skal  en  Dreng 
finde  sit  Æventyr?  Han  vil  have  noget  stort 
og  noget  mærkeligt.  En  Dreng  saavelsom  en 
Mand  vil  være  med  i  noget  der  er  større  end 
han  selv.  Kævlet  er  mindre  end  han  selv. 

Om  end  det  enkelte  Menneskeliv  synes  læn- 
gere for  Barnet  end  for  den  Voxne,  allerede 
den  unge  Mand,  allerede  Drengen  føler  dog  en 
Trang  til  at  løfte  sin  Vilje  imod  højere  Mål 
end  dem  han  selv  alene  kan  opnaa.  En  enkelt 
Mands  Liv  for  sig  selv  alene  kan  række  fra 
Korsika  over  Austerlitz  til  Moskva  og  St.  He- 
lena. Men  den  som  lever  i  og  for  sit  Folk,  han 
har  fusende  Aar  bag  sig  og  skulde  have  fu- 
sende Aar  foran  sig.  Vi  Danske  har  de  fu- 
sende Aar  bag  os;  hvad  der  venter  os  foran, 
tør  vi  knap  se  frem  efter. 

Dog,  det  nytter  ikke  at  lukke  Øjnene.  Ven- 
ter der  en  Fare,  maa  man  først  vide  hvorfra 
den  kommer  og  saa  uden  Omsvøb  se  hvad  der 
staar  for.  Lad  os  da  efterse  vor  Stilling  som 
danske,  baade  paa  Kortet  og  i  Historien,  og  i 
det  Øjeblik  hvor  Kortet  og  Historien  samles 

nu.  Det  kunde  maaske  vise  sig  at  der  dog  var 
et  Æventyr,  saa  stort  som  det  største  vi  læn- 
tes efter,  saa  stort  at  der  blev  Spørgsmaal  ikke 
om  Æventyret,  men  om  os  —  om  vi  selv  er 
store  og  stærke  og  dristige  nok  til  at  være 
med  paa  den  Marsj  for  Danmark. 


DANMARKSKORTET 

Alle  kender  den  Tiltrækning  som  et  Land- 
kort udøver.  Det  fængsler  Indbildningskraften, 
man  rejser  i  Tankerne.  Fremmede  Byer  og 
Bjærge  løfter  sig  og  lokker  —  Hildesheim, 
Paris,  Kaukasus,  Benares,  Himalaya  . . . 

Men  paa  sit  eget  Fædrelands  Kort  rejser 
man  dog  fortroligere  end  paa  noget  andet. 
Dær  rejser  man  fuldt  saa  vidunderligt,  i  Dyb- 
den, gennem  Tidernes  Dyb,  gennem  Slægtens 
Æventyr.  Faa  af  Europas  Folkeslag  har  ejet 
og  boet  i  deres  Land  saa  længe  som  vi.  Det 
er  Umagen  værd  for  os  at  lære  os  selv  og  lære 

Børnene  at  tyde  Danmarkskortets  Tegnskrift, 
at  forstaa  disse  Linjer  og  Prikker,  hvad  de 
melder  om  Folkets  Kampe  mod  Naturkræf- 
terne, mod  Hav  og  Stormflod,  Al  og  Flyve- 
sand, Pesten  og  den  sorte  Død,  saavelsom 
imod  fremmedes  Hærtog. 

Mindre  og  mindre  bliver  Riget.  Vi  har  ikke 
glemt  at  Skaane  var  dansk.  Vi  veed  hvad  den 
Streg  dernede  tværs  over  Jylland  betyder.  Men 
samtidig  aflæser  vi  Kortet  den  indre  Land- 
vinding fra  Oldtids  Bosæt  om  Offerhøj  og 
Tingsted,  gennem  Borgbyernes  Kongstanke  og 
Købingernes  Handelsplan,  til  Udflyttergaarde- 
nes  mange  smaa  firkantede  Prikker  som  Vid- 
nesbyrd om  Bondestandens  Rejsning  og  Land- 
brugets Udvikling;  og  videre  endnu  til  Kø- 
benhavns mangekantede  mørke  Flade,  hvor 
Banelinjerne  samler  sig  og  Skibslinjerne  spin- 
der sig  ud;  her  er  Midtpunktet  for  dansk 
Videnskab  og  Kunst,  Midtpunktet  for  vor  tap- 
pert fremskridende  Handel  og  Industri. 

Der  er  ikke  et  Navn  og  ikke  et  Tegn  paa 
Danmarkskortet  uden  at  det  har  sin  Røst  med 

i  Sagnet  og  Sangen  om  vor  egen  ældgamle 
og  stadig  unge  Skæbne,  fra  det  stenhugne 
Hammertegn  til  Korset  over  Marmorkirken, 
fra  Flintkniv  og  Graastenskværn  til  Lysinstitut 
og  traadløs  Telegraf. 

Det  er  os  de  taler  til,  og  os  de  kalder  paa, 
disse  Navne.  De  og  vi  hører  sammen.  Som  vi 
har  vore  Forældres  Billeder,  saaledes  kan  vi 
godt  være  bekendt  at  have  vort  Fædrelands 
Kort  fremme  til  daglig  Betragtning.  Da  vil 
Tankerne  komme  af  sig  selv,  dem  som  Chri- 
stian Richardt  har  tolket: 

Maalt  med  Verden  er  det  lille, 
derfor  ingen  Plet  at  spilde! 
Maalt  med  Hj  ærtet  er  det  stort  — 
dér  er  Danmarks  Saga  gjort. 

Men  det  nytter  ikke  at  vi  maaler  vort  Land 
med  Hjærtet  alene.  Det  er  ikke  den  Maalestok 
de  udefra  retter  sig  efter.  Og  ingen  har  Fred 
længer  end  hans  Nabo  vil. 

Vi  kan  ikke  nøjes  med  Danmarkskortet. 
Vi  maa  tage  Europaskortet  med  i  Øjesyn  og 

Eftertanke.  Dær  ligger  vi  som  Mellemeuropas 
yderste  Nordspids,  det  Brohoved  og  de  Bro- 
piller, der  fører  over  til  den  store  skandina- 
viske Halvø  og  halvt  stænger,  halvt  aabner 
for  det  mægtige  Indhav  Østersøen.  — 

I  Størstedelen  af  Danmark  er  selve  den 
Jord  som  giver  os  Brød  og  Drikkevand,  den 
Jord  vi  danser  paa  og  pløjer  i,  og  som  gemmer 
vore  Grave,  den  er  hidført  fra  Skandinaviens 
Bjærge,  nedfældet  af  nordfra  vandrende 
Bræer,  aakløftet  og  fjorddelt  af  Smeltevand 
fra  den  Is  der  frøs  over  Sverige  og  Norge.  Og 
det  er  os  kært  saaledes  at  vide  ogsaa  vort  Land 
stamknyttet  til  det  Norden,  i  hvis  Folkeslag  vi 
selv  har  vore  nærmeste  Frænder. 

Men  de  forhistoriske  Fjorde,  som  Vester- 
havet skød  langt  sønder  ind  gennem  den  dan- 
ske Halvø  næsten  i  Eet  med  Fjordene  fra 
Østersøen,  de  lukkede  sig  atter.  Enhver  kan 
se  hvad  det  vilde  have  betydet,  om  Naturen 
havde  skabt  den  Sejlled  fra  Vesterhav  til  Øster- 
sø, som  nu  Tyskerne  har  skabt.  Med  et  Store- 
bælt, hvor  nu  Kielerkanalen  gaar  havde  Jyl- 

land  været  en  0,  Danmarks  Sydgrænse  natur- 
bestemt. Maaske  havde  da  hele  Danmark  væ- 
ret landfast  med  Skaane. 

Vandene  brød  sig  andre  Veje.  Det  er  ikke 
de  geologiske  Oldtidskort,  det  er  Nutidens 
geografiske  Virkelighed  vi  har  at  holde  os  til. 
Den  viser  os  Danmark  landfast  kun  med  det 
mægtige  Tyskland,  de  3  Millioner  med  de  60. 
Kortet  viser  os  adskilt  fra  de  Folk,  som  vort 
Blod,  vort  Sprog,  vort  Sind  knytter  os  til.  Og 
værre  endnu:  Den  danske  Halvø  og  de  danske 
Øer  er  indbyrdes  adskilte  ved  Krigens  og  Han- 
delens Verdensveje  til  og  fra  et  Indhav  som 
Østersøen,  til  og  fra  to  Stormagter  som  Rus- 
land og  det  tyske  Rige.  — 

Se  paa  de  andre  Smaastater  i  Europa. 

Grækenland  bestaar  som  Danmark  af  en 
Halvø  og  et  Øhav.  Men  det  er  med  en  visnen- 
de, ikke  med  en  voxende  Stormagt  Græken- 
land er  landfast.  Og  Indsejlingen  til  det  sorte 
Hav  har  Tyrkiet  og  ikke  Grækenland  Forde- 
len og  Faren  af. 

Portugal  er  kun  landfast  med  en  venligsin- 

det  forhenværende  Stormagt,  har  økonomisk 
alle  et  Kystlands  Fordele,  militært  ingen  af 
dets  Farer,  saalænge  som  Forbundet  med  Eng- 
land staar  ved  Magt,  og  England  ikke  mister 
sin  Magt. 

Svejts  ligger  indeklemt  mellem  Italien  og 
Østrig,  Tyskland  og  Frankrig.  Men  hvert  af 
disse  Medbejlerpar  kan  mødes  rigeligt  uden  at 
røre  Svejts  der  er  mere  skærmet  end  klemt  af 
sine  Bjærge  og  Indsøer.  Dog  har  Svejts  yder- 
ligere stængt  sine  Grænsepasser  med  kostbare 
Klippefæstninger  velforsynede  med  moderne 
svært  Skyts,  og  Folket  er  et  Folk  i  Vaaben. 

Gennem  Holland  og  Belgien  gaar  et  Par  af 
de  bedste  Hærvej e  fra  Tyskland  til  Frankrig. 
Dog  er  der  andre  Veje  uden  om.  Tysk- 
land og  Frankrig  er  selv  Naboer  paa  en 
Strækning  af  en  halvhundrede  Mil,  Mest 
truet  er  Holland  som  det  tyske  Riges  „geogra- 
fisk naturlige"  Afrunding  ud  imod  Vest,  en 
lokkende  Kyst  mod  Vesterhavet,  fuld  af  ypper- 
lige Handels-  og  Krigshavne.  Men  det  holland- 

ske  Folk   har  med  vældige  Ofre  gjort  Halv- 
delen af  Landet  til  en  stærk  Fæstning. 

Norge  er  næppe  stærkt  udsat  for  en  Neutra- 
litetskrænkelse,  om  end  maaske  Kristianiafjor- 
den  kunde  bruges  som  Basis  for  et  Flaade- 
angreb  imod  Tyskland.  Sverige  derimod  vil 
under  en  Krig  mellem  f.  Ex.  England  og  Rus- 
land være  den  vestlige  Angribers  naturlige 
Rygstød;  det  har  derfor  ved  Fæstningsanlæg 
og  andre  Forholdsregler  paa  det  mest  truede 
Punkt,  Øen  Gotland,  skatTet  sig  Magtmidler 
til  Hævdelse  af  Neutraliteten.  Begge  disse 
Lande  er  endelig  i  lige  Grad  direkte  truede 
fra  Nordvest,  fra  Rusland,  der  over  det  erob- 
rede Finland  maalsikkert  skyder  sin  Embeds- 
stand, sine  Tropper  og  sine  militært  anlagte 
Jærnveje  frem  imod  det  svenske  Nordlands 
Malmlejer  og  Vandfaldskræfter,  det  norske 
Nordlands  isfrie  Havne.  Faren  er  overhæn- 
gende her,  men  dog  af  mere  stedlig  Art.  De 
foreløbig  truede  Provinser  er  tyndt  befolkede, 
svært  tilgængelige.  De  har  Hundredmil  af  eget 
Land  og  Folk   med  Jærnveje  og  Dampskibe, 

Et  borgerligt  Ord  2 

frugtbare  Egne  og  store  Stæder  bag  sig,  i 
Dækning  af  Fjæld  og  Flod  og  Skærgaard.  Ikke 
desmindre  har  Sverige  i  Løbet  af  de  sidste 
14 — 15  Aar  med  uhyre  Ofre  af  Arbejde  og 
Penge  oppe  i  dette  øde  Landskab  grundlagt  og 
fuldført  Bodenfæstningen,  en  Førsterangs 
Fortfæstning,  altid  kampklar,  altid  fuldt  besat 
og  provianteret,  stærk  nok  til  at  stanse  selv 
den  stærkeste  Fjende  for  lang  Tid. 

Saadan  har  det  sig  med  de  andre  Smaastater 
i  Europa. 

Hvordan  har  det  sig  med  os? 

Vor  militær-strategiske  Stilling  er  tydelig 
nok.  Ved  en  Krig  mellem  England  og  Rusland 
ligger  vi  midtvejs;  det  er  i  vore  Farvande  Flaa- 
derne  vil  mødes;  eller  vi  er  Englands  Mellem- 
station. Ved  en  Krig  mellem  England  og  Tysk- 
land ligger  Danmark  indenfor  den  tyske  Flaa- 
des  første  Forsvarslinje;  bliver  den  brudt  er 
vi  midt  i  Bruddet. 

Intet  af  de  andre  Lande,  det  skulde  da  være 
Belgien,  er  i  den  Grad  udsat  for,  ja  sikkert  paa, 
Neutralitetskrænkelser  som  Danmark.  Intet  af 

de  andre  Lande,  undtagen  maaske  Holland,  er 
saa  direkte  erobringstruet  som  Danmark.  Og 
Grænserne  har  vi  aabne  baade  mod  Land  og 
Vand.  Ingen  Fjælde,  ingen  rivende  Floder. 
Kun  en  jævn  og  frugtbar  Halvø,  en  Flok  jævne 
og  frugtbare  Øer. 

Men  saa  har  vi  vel  sørget  for  et  Fæstnings- 
værn der  efter  Forholdene  kan  maale  sig  med 
Hollands?  Vi  har  vel  med  beundringsværdige 
Ofre  baade  af  Tid  og  Penge  givet  vort  levende 
Værn  den  kraftigst  mulige  Udvikling?  Vi  har 
vel  en  Flaade,  hvis  Hundreder  af  Torpedo-  og 
Undervandsbaade  gør  den  til  et  selv  mod  den 
stærkeste  Fjende  virksomt  Forsvarsvaaben, 
snildt  afpasset  efter  vore  egne  Kyster  og  Far- 
vande? Ogsaa  Danmark  er  vel  en  Kamp  værd? 
Ogsaa  vi  finder  vel,  at  Friheden  er  et  Gode  som 
aldrig  købes  for  dyrt? 

Fæstningsværn?  Aa  ja!  Hele  Halvøen  ligger 
aaben  uden  et  eneste  fast  Holdepunkt.  Fyn, 
Lolland-Falster  og  Bornholm  ligesaa.  Kun  paa 
Sjælland  har  vi  en  Fæstning,  en  ufuldstændig 
Fæstning,  men  dog  en  Fæstning  —  endnu. 

Tænk  Dem  et  Menneske  født  med  Hjærtet 
ikke  inde  i  Brystkassen,  men  siddende  som  en 
Bylt  udenpaa  Ribbenene,  et  bankende  Hjærte, 
Blodkilden,  Livets  Drivkraft,  kun  dækket  af 
den  tynde  Hud.  Dette  Menneske  kunde  dræbes 
med  et  eneste  Næveslag,  dersom  han  ikke 
bar  et  Staalpanser  uden  om  det  saa  frygteligt 
udsatte  Hjærte.  Men  saa  udsat  sidder  Dan- 
marks Hjærte,  kun  halvvejs  dækket.  Og  om 
en  halv  Snes  Aar  blotter  vi  det  selv  frivilligt, 
saa  der  ikke  engang  behøves  en  pansret  Næve 
til  at  knuse  det.  Landfæstningens  Nedlæggelse 
er  vedtaget.  Det  var  Danmarks  mægtigste 
Folkefører,  det  var  Danmarks  nuværende 
Konseilspræsident  med  til. 

Mindre  Fæstningsværker  langs  Kysterne  og 
nær  ved  Kysterne  af  Sjælland  skal  saa  støtte 
den  Hær,  hvis  afgørende  Støtte  tages  bort,  for- 
svare den  Hovedstad,  hvis  Forsvar  man  har 
opgivet.  Samtidig  mindskes  den  beskedne 
Hærs  forud  saare  beskedne  Øvelsestid  —  til 
Gengæld  fordi  Soldaterne  har  faaet  Løfte  om 
Patroner  til  deres  Geværer! 

Dette  er  de  særlige  Foranstaltninger  som  det 
folkestyrede  Danmark  træffer  til  Værn  om  sin 
folkelige  Frihed  og  Ære  —  paa  en  Tid  hvor 
det  udpræget  demokratiske  Norge  og  det  saa 
langt  stærkere  Sverige  villig  og  frivillig  paata- 
ger sig  de  tungeste  Byrder  i  Fædrelandets 
Navn.  Det  Navn  som  to  politiske  Partier  og  en 
udbredt  Presse  hertillands  griner  ad!  (Panser- 
baadsindsamlingerne  i  Sverige  indbragte  i  Lø- 
bet af  den  første  Maaned  over  8  Millioner  Kro- 
ner i  Bidrag  fra  25  Øre  til  V2  Million  paa  et 
Bræt.  Nu  sidst  i  April  er  der  samlet  over  14 
Millioner  i  frivillige  Bidrag  fra  alle  Egne  af 
Landet,  alle  Klasser  af  Folket.  Ogsaa  de  radi- 
kale Blade  støttede  Indsamlingen.  I  Sveriges 
Rigsdag  misbilligede  den  radikale  Konseils- 
præsident de  —  ganske  enkelte  —  Tilfælde, 
hvor  man  i  Landets  Skoler  ved  Oplæsning  af 
Sven  Hedins  „Varningsord"  havde  ført  Parti- 
politik ind  blandt  Børnene,  men  udtalte  med 
Kraft  sin  Glæde  over  Indsamlingens  fædre- 
landske Vidnesbyrd.  Vor  egen  radikale  Presse 
meddelte  det  første,  men  glemte  det  andet. 

Vor  radikale  Presse  ....  Tænk  Dem  en 
dansk  radikal  Konseilspræsident  udtale  sin 
Glæde  over  en  Indsamling  til  Danmarks  For- 
svar! Utænkeligt.  I  Frankrig  har  nylig  den  so- 
cialdemokratiske Krigsminister  Millerand  op- 
hævet en  Regeringsordre  der  paabød  Landets 
Amtmænd  at  give  Indberetning  om  Officerer- 
nes politiske  Holdning;  hvad  Frankrig  fordre- 
de af  sine  Officerer,  erklærede  han,  var  kun 
at  de  sørgede  for  at  Hæren  i  Farens  Stund  stod 
saa  stærk  som  muligt.  „Hæren,"  sagde  Mille- 
rand, „maa  unddrages  enhver  Paavirkning  og 
Bedømmelse,  som  strider  imod  dens  høje  Op- 
gave, og  som  maaske  kan  forringe  den  Auto- 
ritet, som  i  den  udelukkende  bør  være  knyttet 
til  de  militære  Foresattes  Personer."  Hvad  si- 
ger de  danske  Socialdemokrater?  Det  veed  vi; 
og  vi  skammer  os  over  dem. 

Men  maaske  vi  har  Raad  til  at  miste  et  Par 
Landsdele  for  at  spare  hvad  det  koster  at  for- 
svare dem? 

Har  vi?  Ved  Tabet  af  Skaane  blev  vi  haardt 
lemlæstede.  Med  Sønderjylland  og  Als  mistede 

vi  saa  meget  at  vi  næsten  ikke  kunde  undvære 
det  og  dog  leve.  Een  Gang  til  gælder  det  Re- 
sten af  Danmark.  Det  er  hvad  Kortet  fortæl- 
ler os. 

Allerede  en  uafværget  Neutralitetskrænkelse 
kan  komme  os  dyrt  at  staa.  Vi  er  udsat  for 
noget  andet  og  mer. 

Ligesom  Rusland  skyder  sine  Banelinjer 
frem  gennem  Finland  imod  Sverige  og  Norge, 
skyder  andre  Banelinjer  sig  op  imod  Dan- 
mark, med  Dobbeltspor,  Militærramper,  stra- 
tegiske Nyanlæg  og  voxende  Garnisoner.  Sta- 
dig større  Flåder  af  fremmede  Kampskibe, 
Krydsere,  Torpedo-  og  Undervandsbaade  bru- 
ser frem  og  tilbage  i  det  brede  Farvand  mel- 
lem Sjælland  og  Fyn,  i  det  smalle  Farvand 
mellem  Fyn  og  Jylland,  tæt  forbi  Færgelejerne 
i  Korsør  og  Nyborg,  i  Strib  og  Fredericia  — 
hvor  altsaa  Garnisonen  blev  liggende.  Vogtet 
af  en  stærk  ny  Fæstning?  Nej,  af  en  Regering 
som  ene  blandt  Alverdens  Regeringer  er  vis 
paa  altid  forud  at  vide  hvad  der  kan  ventes. 

Alt  dette  er  Kendsgærninger.  Man  kan  saa 
tage  dem  for  hvad  man  vil. 

Det  kan  man.  Men  jeg  synes  man  paadrager 
sig  et  vist  Ansvar  ved  ikke  at  tage  dem  i  deres 
Sammenhæng. 

Danmark  og  Danmarks  Forhold  betyder  for 
os  alt  hvad  vi  er  og  har;  men  er  kun  en  enkelt 
lille  Faktor  i  Nutidens  militært-økonomiske 
Magtkonstellation,  under  hvilken  ogsaa  vi  maa 
stille  vort  Horoskop.  Ny  er  de  europæiske  Stor- 
magters Udvikling  til  Verdensmagter.  Ny  er 
Fremkomsten  af  andre  Verdensmagter,  Nord- 
amerika, Japan,  og  Muligheden  for  endnu 
fler.  Ny  er  Pengemagternes  Verdenskamp; 
man  har  før  set  Pengene  angribe  skjult  bag 
Statsmagt  og  Vaabenmagt,  men  de  har  aldrig 
før  haft  hverken  saa  vældigt  voxende  Folke- 
masser eller  saa  glimrende  tekniske  Midler  at 
raade  over. 

Nu  da  Bjærgene  er  gennemborede.  Ocea- 
nerne vejlagte.  Sletterne  skrumpede  sammen 
for  Damp  og  Elektricitet,  Afstanden  tilintet- 
gjort, nu  breder  de  uhyre  opsvulmede  Stats- 

magter  og  Pengemagter  sig  over  hele  Jordklo- 
den under  et  indbyrdes  Pres  af  hidtil  ukendt 
Voldsomhed.  Hvor  gærne  end  enkelte  af  Sta- 
terne vilde,  det  er  dem  umuligt  at  stanse. 
Strømmen  raser  videre  med  sine  Hvirvler  og 
Bagstrømme.  De  store  tumles  om  som  de 
smaa.  Kun  er  det  for  de  smaa  langt  farligere. 
Og  farligst  for  dem  af  de  smaa  der  er  Naboer 
til  den  stærkeste  af  de  store,  den  yngste,  væl- 
digst voxende,  voldsomst  villende,  mest  hen- 
synsløse, af  Kraft  og  Uro  sprængfyldte  Stor- 
magt,  som   hedder   Tyskland. 

Hvad  er  det  for  en  Kamp  som  England  og 
Frankrig  ruster  sig  til,  og  Rusland  viger  afven- 
tende tilbage  for?  Hvad  er  det  for  et  Forsvar 
som  Svejts,  Belgien  og  Holland  ihærdigt  og 
med  uhyre  Ofre  bereder  sig  paa? 

Men  vi  kan  være  trygge,  ikke  sandt?  Fuld- 
stændig rolige,  i  Tillid  til  vor  berømte  neutrale 
Holdning.  Vore  Rigsdagsmænd  og  vor  Rege- 
ring har  intet  hverken  hørt  eller  set  eller  sagt, 
som  kunde  ængste  os.  Korea,  Bosnien  og 
Herzegovina,  Persien  og  Tripolis,  de  siger  gan- 

ske  vist  en  hel  Del.  De  skriger  det  saamænd. 
Men  hvad  kommer  det  os  ved?  Vi  spørger  vore 
Diplomater.  De  siger:  Danmark  lever  i  Fred 
og  Venskab  med  alle  sine  Naboer;  ikke  en  Sky 
formørker  Horizonten. 

Det  om  Freden  er  formelt  rigtigt.  Den  dan- 
ske Stat  har  ingen  Krig  ført  siden  64.  Dog  er 
der  en  Del  af  det  danske  Folk  som  lever  i  en 
uafbrudt  Kamp  for  Livet.  Det  er  dog  en  Slags 
Sky;  den  kan  voxe.  Der  er  noget  som  hedder 
den  altyske  Forening.  Altyskerne  er  et  Mindre- 
tal i  det  tyske  Folk,  men  et  Mindretal  som  ved 
sin  glødende  Tro  paa  Tysklands  Kald  som 
Verdens  Overmagt,  sin  urokkelige  Vilje  til  at 
virkeliggøre  denne  Fremtidstanke,  koste  hvad 
det  vil,  Aar  for  Aar  vinder  stærkere  Indfly- 
delse; den  altyske  Forening  udbreder  gennem 
Flyveblade,  Tidsskrifter  og  Foredrag  den  An- 
skuelse, at  Tyskland  i  Løbet  af  et  halvt  hun- 
drede Aar  vil  blive  nødt  til  og  har  Ret  til  at  an- 
nektere bl.  a.  Danmark,  Holland,  Belgien,  Svejts 
og  Østrig-Ungarn  for  at  skaffe  Plads  til  sin  vox- 
ende   Befolkning,   Afsætning   for   sin  voxende 

Industri,  Magt  og  Penge  til  at  opfylde  sin  ver- 
denshistoriske Mission.  „Naturligvis,"  —  hed- 
der det  i  et  altysk  Flyveskrift  Stortyskland 
og  Mellemeuropa  1950  —  „bliver  det  ikke 
Tyskerne  alene  som  kommer  til  at  bo  i  det 
saaledes  dannede  ny  tyske  Rige,  men  det  bliver 
dem  alene,  som  faar  politiske  Rettigheder  . . . 
og  dem  alene  som  kommer  til  at  eje  Jorden. 
De  vil  ligesom  i  Middelalderen  have  en  Fø- 
lelse af  at  være  et  Folk  af  Herskere.  Men  de 
vil  finde  sig  i  at  lade  underordnede  Forretnin- 
ger og  Arbejder  udføre  af  de  Fremmede,  der 
lever   under   deres   Herredømme." 

Det  er  ikke  værd  afvise  den  altyske  Agita- 
tions Kendsgærning  altfor  overlegent.  Gennem 
talrige  tilsyneladende  videnskabelige  Skrifter, 
ja  endog  gennem  Skolernes  Læsebøger  i  Geo- 
grafi og  Historie,  indprenter  den  Befolknin- 
gens brede  Lag  den  Overbevisning  at  Nabolan- 
denes Folkeslag  og  Sprog  i  Virkeligheden  er 
tyske  fra  Oldtiden  af,  saa  en  Erobring  kun 
vil  være  en  Befrielse  fra  fremmed  Aag.  Hvad 
et  saadant  Forarbejde  kan  udrette,  saae  vi  i 

48.  Nu  fremstilles  Jyderne  som  den  forladte 
Broderstamme.  Snart  vil  et  Flertal  af  det  ty- 
ske Folk  staa  rede  til  med  oprigtig  Begejstring 
at  udfri  dem  af  Danskeraaget.  Det  er  ikke  den 
Slags  Folkestemninger  som  dybest  afgør  Krig 
og  Fred  mellem  Staterne;  men  de  kan  med 
stor  Virkning  bruges  af  dem  der  afgør.  Der- 
med forholder  det  sig  endnu  som  i  Bismarcks 
Tid. 

Vi  gør  vel  i  at  huske  den  altyske  Forenings 
Feltraab:  „Von  Skagen  bis  Adria!"  Det  staar 
som  den  ene  Hælvt  af  Valgsproget  paa  dens 
Medlemsblad,  der  holdes  og  læses  af  det  tyske 
Riges  mægtigste  Mænd. 

Vi  bør  mindes  ogsaa  andre  Ting,  før  vi  slaar 
os  til  Ro.  Grev  Reventlow  af  den  tyske  Flaade- 
liga,  en  af  Lederne  for  denne  anden  tyske  na- 
tionale Kamp-  og  Erobringsforening,  har  mer 
end  een  Gang  oflfentlig  udtalt  sin  Overbevis- 
ning om  at  man  fra  tysk  Side  i  Tilfælde  af 
Krig  med  en  anden  Stormagt  „resolut  vil  be- 
mægtige sig  Danmark". 

Den   engelske   Admiral   Lord  Beresford   er- 

kiærede  ved  en  Flaadebanket  i  Portsmouth, 
at  den  Officer  som  vægrede  sig  ved  til  Eng- 
lands Gavn  at  bombardere  en  aaben  By,  han 
var  ubrugelig  i  Englands  Flaade.  Og  Køben- 
havn uden  Landfæstning  er  teknisk  talt  en 
aaben  By  saa  godt  som  Aarhus  og  Aalborg. 

Nu  melder  Rygtet  at  England  og  Tyskland 
har  tænkt  sig  Muligheden  af  at  undgaa  den 
Krig  de  begge  længe  har  længtes  efter  og  fryg- 
tet for.  Det  lyder  jo  beroligende.  Men  Forkla- 
ringen er  mindre  beroligende.  De  har  tænkt 
sig  at  undgaa  Krigen  ved  Hjælp  af  nogle  hem- 
melige Aftaler  om  —  Portugals  Kolonier!  Til 
Gavn  for  alle,  til  Skade  for  ingen.  Undtagen 
Portugal.  — 

Aaben  Vold  og  hemmelige  Aftaler: 

Dær  ligger  Danmark!  — 

Disse  Ting  er  ikke  hyggelige  for  os  at  tænke 
paa.  Men  dem  tænker  jeg  paa  hver  Dag  naar 
jeg  stanser  foran  Kortene  paa  min  Væg;  naar 
jeg  fra  mine  Vinduer  imod  Storebælt  ser  de 
tyske  Flaader  dampe  ud  og  ind,  ti,  tyve,  tredve, 
fyrretyve  Krigsskibe  i  Rad.  Undertiden  kom- 

mer  en  engelsk  Eskadre  og  kigger  ind.  Dag 
efter  Dag  disse  væltende  Røgsøjler  ovre  bag 
Langeland;  Nat  efter  Nat  vandrer  Søgelysene 
Himlen  rundt,  varslende,  advarende.  — 

Danmark  har  Venner,  Enkeltmænd  som 
vilde  beklage  det,  hvis  en  hemmelig  Aftale  blev 
til  aaben  Vold  imod  os.  Ogsaa  Retfærdigheden 
har  saamænd  sine  Venner,  der  med  lydelig 
Sorg  vilde  se  den  kørt  i  Grøften  over  Hovedet 
paa  os. 

Men  intet  Rige  paa  Jordkloden  vil  rykke 
ud  med  et  eneste  Regiment  Soldater,  et  eneste 
4  Kanoners  Feltbatteri,  af  Venskab  for  os  eller 
af  Omhu  for  Retfærdigheden. 

Danmark  er  Europas  mest  udsatte  Land, 
det  er  i  Folketal  et  af  de  mindste,  det  er  et  af 
de  daarligst  væbnede  —  og  alt  dette  i  en  Tids- 
alder, hvor  Traktaterne  er  Makulatur,  og  de 
smaa  Folks  Frihedsret  et  Mundsvejr  tyndere 
end  nogensinde. 

Dette  er  en  Kendsgærning. 

En  filosofisk  Englænder  talte  engang  om 
Danskernes  Foragt  for  Kendsgærninger  som  et 

af  deres  mest  karakteristiske  Træk.  Er  der  no- 
get som  Danskerne  nødig  vil  se,  sagde  han, 
saa  lukker  de  bare  Øjnene  og  paastaar  tap- 
pert at  det  er  der  ikke. 

Han  har  altfor  megen  Ret.  Vi  trænger  til  at 
lære  den  Respekt  for  Kendsgærningen  som 
bestaar  i  at  lukke  Øjnene  op  og  se  den. 

Vi  skal  ikke  lade  os  knuse  af  Synet,  det  vil- 
de være  en  ny  Form  for  Fantasteri.  Ingen 
Kendsgærning  er  uforanderlig.  Men  det  første 
Vilkaar  for  at  forandre  en  Kendsgærning  er  at 
man  ser  den  og  ser  den  efter.  Først  naar  man 
kender  Faren,  kan  man  efter  Omstændighe- 
derne prøve  paa  at  undvige,  stanse  eller  over- 
vinde den.  Har  vi  set  hvad  Kortet  har  at  sige 
os,  bør  vi  høre  Historiens  Vidnesbyrd.  Vi  maa 
kende  ikke  blot  vor  Stilling,  men  ogsaa  os 
selv,  før  vi  bestemmer,  hvad  vi  i  den  givne 
Stilling  vil  foretage  os. 

DANMARKS   HISTORIE 

Den  svenske  Professor  Sundbårg  udgav  i 
1911  et  Skrift  om  Det  svenska  folklynnet. 
Dette  Skrift  fremkom  først  som  Led  af  en 
meget  grundig  officiel  Udredning  af  det  sven- 
ske Emigrantspørgsmaal,  men  blev  siden  ud- 
givet i  Særtryk  og  vakte  uhyre  Opsigt,  ikke 
mindst  ved  de  Midler  Professor  Sundbårg 
brugte  for  at  vække  sine  Landsmænds  natio- 
nale Eftertanke  og  Selvfølelse.  Et  Hoved- 
middel var  den  stadig  tilbagevendende  Mand- 
jævning med  os  Danske,  hvem  han  skildrede 
som  et  snedigt,  uærligt  og  fejgt  Folkefærd. 

Hans  ligesaa  slet  grundede  som  oprørende 
Paastande  blev  fra  dansk  Side  tilbageviste, 
først  af  Professor  Olrik  i  Letterstedske  Tids- 
skrift, sidst  af  Redaktør  Anders  Diemer  der  i 
„Aftonbladet",  Stockholm,  ud  fra  sit  meget 
svenskvenlige  Grundsyn  Punkt  for  Punkt  gen- 
drev Sundbårg  i  den  blideste  Form  og  med  den 
største   Træfsikkerhed. 

Men  af  alle  de  i  den  Sag  fremkomne  Ind- 

læg  er  dog  intet  for  os  Danske  af  saa  stor  Be- 
tydning som  Harald  Nielsens  Afhandling 
Svensk  og  Dansk  først  offentliggjort  i  „Ugens 
Tilskuer"  og  siden  som  selvstændigt  Skrift. 
Harald  Nielsen  imødegaar  Sundbårg  med  Vægt 
og  Værdighed  og  opfylder  dermed  for  sin  Part 
enhver  Danskers  simple  Pligt,  som  er  at  for- 
svare Danmarks  Ære  overalt  hvor  den  bliver 
angrebet.  Men  vidtskuende  og  dybtsøgende 
som  han  er,  nøjes  han  ikke  med  det  enkelte 
Tilfælde,  han  gransker  dets  Sammenhæng,  gi- 
ver et  Udsyn  over  hele  Danmarks  Historie,  så 
gennemtrængende  klart,  så  tankerigt  og  styr- 
kende at  det  bør  kendes  af  enhver  Dansk.  I 
det  følgende  vil  jeg  med  enkelte  egne  Indskud 
gengive  Harald  Nielsens  Grundtanke. 

Tyskerne  har  plyndret,  og  nu  haaner  de  os. 
Svenskerne  har  plyndret,  og  nu  spotter  de 
os.  Nordmændene  slap  vi,  og  de  sparker  efter 
den  danske  Veghed,  de  uddriver  af  deres  Sko- 
ler og  deres  Universitet  det  Sprog,  som  har 
bragt  dem  hvad  de  ejer  af  moden  Kultur.  Eng- 
lænderne fik   fra  os  Halvdelen  af  deres  Ver- 

Et  borgerligt  Ord  3 

denskraft,  og  de  smiler  velvilligt-medlidende: 
Det  er  saa  længe  siden.  Allesammen  peger  de 
paa  Danmarkskortet:  Mindre  og  mindre.  De 
henviser  til  Danmarks  Historie:  Nederlag  efter 
Nederlag,  Tab  efter  Tab.  Og  de  har  Ret. 

Men  de  har  ingensomhelst  Ret  til  at  haane 
og  ringeagte  os.  Den  Ret  faar  de  først,  naar  vi 
selv  ynkeligt  giver  dem  den.  Vor  Historie  giver 
ingen  Ret  til  at  agte  os  ringe.  Tværtimod.  De 
som  faar  det  ud  af  Danmarks  Historie,  de  læ- 
ser den  som  Fanden  læser  Fadervor,  bagvendt, 
laltfald  vi  selv  bør  se  vor  Historie  i  dens  na- 
turlige Orden,   forfra. 

Da  fmder  vi  et  Folk  som  fra  den  ældste 
Oldtid  af  har  stridt  ikke  blot  for  at  holde  hvad 
det  havde  men  ogsaa  for  at  udvide  sig;  et  Folk 
som  har  opdaget  og  brugt  hver  Mulighed  for 
et  Fremstød,  og  Gang  efter  Gang  haft  Over- 
skud af  Kraft  at  give  til  dem  der  var  større. 

Kom  Teutonerne  fra  Thy,  Kimbrerne  fra 
Himmerland,  Angelsaxernes  Anglere  fra  det 
danske  Angel?  Der  gives  baade  danske  og 
engelske    Granskere    som    antager    det     (Dr. 

Gudm,  Schutte,  Prof.  Chadwick).  Men  vi  veed 
ialtfald  hvem  der  erobrede  England  og  Nor- 
mandiet.  Vi  blev  ikke  forjagne,  hverken  fra 
Normandiet  eller  fra  England;  det  var  Havet, 
som  skilte  os  fra  vore  udvandrede  Frænder, 
og  endnu  mer  deres  Ægteskab  med  fremmede 
Kvinder. 

Vi  fandt  Erstatning  for  vor  Daadstrang  ved 
at  underkaste  os  Østersøkysterne  helt  op  til 
den  finske  Bugt.  Vældige  Folkemasser  indefra 
Fastlandet,  et  Kejserrige,  med  den  tyske  Rid- 
derorden som  sin  jærnslagne  Vædder,  brød 
paa  ud  imod  Kysten;  og  vi  maatte  slippe.  Det 
samme  maatte  de  saa  heltemodige  og  sejr- 
straalende  Svenskere  flere  Hundredaar  senere. 

Efter  et  Tidsrum  af  grænseløs  Ulykke  sam- 
lede Danmark  paany  sin  Kraft;  det  var  os  og 
ikke  hverken  Nordmænd  eller  Svenskere,  som 
dog  for  en  Tid  løste  Nordens  største  militær- 
politiske Opgave,  samlede  de  tre  nordiske  Riger 
til  eet.  Aldrig  har  Sverige  haft  hele  Danmark 
undertvunget;  vi  har  derimod  hersket  over 
Sverige,  vi  har  i  400  Aar  hævdet  Herredømmet 

over  Norge,  Sveriges  Naboland,  som  er  adskilt 
fra  os  ved  et  Hav. 

„I  Århundred  efter  Århundred  kæmpede  vi 
mod  Sverige  og  Tyskland,  kæmpede  beun- 
dringsværdigt, heltemodigt,  udrustede  Hær  ef- 
ter Hær,  Flaade  efter  Flaade,  sejrede  og  tabte. 
Tabte,  ikke  mod  Hansestæder  og  Holstenere, 
men  mod  en  anden  og  langt  farligere  Fjende: 
Vor  egen  politisk-strategiske  Beliggenhed." 

Gustav  Adolf  kunde  falde  i  Tj^skland;  Sve- 
rige blev  liggende  urørt  bag  Østersøen  som 
bag  en  vældig  Fæstningsgrav.  Karl  XII  blev 
slaaet  i  Rusland;  han  kunde  vende  hjem  til  sit 
Rige  i  en  Fiskerbaad,  forfulgt  af  ingen.  Men 
da  Christian  IV  blev  slaaet  i  Tyskland,  havde 
han  Fjenden  i  Hælene  hjem.  Landet  over- 
svømmet med  det  samme.  Danmark  var  ikke 
lukt  med  Bølgen  blaa;  altid  var  det  for  os 
Knald  eller  Fald. 

Selve  det  der  fra  først  af  udgjorde  Dan- 
marks Rigdom  og  Magt,  Stillingen  som  Øster- 
søens Portvagt,  blev,  som  Udviklingen  for- 
mede sig,  til  en  Fare  og  en  Ulykke  for  os.  Vi 

mistede  Provinser  ved  Fredsslutningerne  i 
Brømsebro  og  Roskilde,  da  vi  havde  lidt 
Nederlag.  Vi  fik  intet  ved  Freden  i  Lund,  skønt 
vi  var  Herrer  tilsøs  og  holdt  Gotland  og  Rygen 
besat.  Det  var  ikke  Sverige  alene,  det  var 
Europa  der  stod  imod  os.  End  ikke  vore  For- 
bundsfæller undte  os  begge  Øresundets  Kyster. 

Og  stadig  fornyer  denne  Fare  sig.  Nu  er 
Krigens  og  Handelens  Indgang  til  Østersøen 
flyttet  over  i  Storebælt;  atter  har  vi  Europas 
Interessevej  midt  gennem  Danmark,  —  midt 
gennem  Resierne  af  Danmark. 

„Saaledes  har  vort  Grundlag  stadig  flyttet 
sig  under  os.  Det  er  gledet  bort  under  vore 
Fødder  som  et  rullende  Fortov,"  i  modsat  Ret- 
ning af  den  vi  skulde.  Gik  vi  frem,  siger  Ha- 
rald Nielsen,  kom  vi  ikke  af  Stedet;  stod  vi 
stille,  røg  vi  tilbage.  Han  bruger  et  andet  Bil- 
lede. Danmark  har  staaet,  siger  han,  som 
Thor  i  Udgaardslokes  Hal.  Vi  løftede  og  løf- 
tede, og  da  Katten  kun  fik  det  ene  Ben  fra 
Gulvet,  gav  vi  ydmygede  fortabt.  Thi  vi 
vidste  ikke  hvad  det  var  vi  løftede  paa.  Men  i 

Virkeligheden  havde  vi  udført  en  mærkelig 
Bedrift;  nu  da  vi  er  ude  af  Trolddommen, 
kan  vi  se  det. 

Vi  behøver  sandelig  ikke  at  taale  Skade- 
fryd af  de  fremmede;  vi  har  ingen  Grund  til 
at  skamme  os  for  os  selv.  Vi  har  gjort  Dum- 
heder; det  har  de  andre  ogsaa.  Men  vi  har 
kæmpet  imod  Tiden,  imod  Skæbnen  selv.  Der 
er  andre  Nationer,  som  har  en  lykkeligere  Hi- 
storie end  vi;  faa,  der,  naar  den  ses  under 
Seklernes  Synsvinkel,  har  en  større  og  mere 
gribende. 

Det  hvormed  Grækenlands  Annaler  har  lyst 
for  Slægtled  efter  Slægtled  igennem  hele  det 
kultiverede  Europa,  er  ikke  blot  Sejren  over 
Perserne,  det  er  ogsaa  de  Titusendes  Tilbage- 
tog, trængt  af  overmægtige  Fjender.  Men  vi 
har  i  tusende  Aar  forsvaret  vort  Land  mellem 
altid  aarvaagne  og  stadigt  voxende  Fjender. 
Vi  har  i  Løbet  af  disse  tusende  Aar  ført  vort 
Folk  hjem  fra  Englands  Ørige,  fra  Østersøens 
Kyster,  fra  den  skandinaviske  Halvø,  hjem  til 

den  Plet  Jord,  som  det  var  skrevet  i  Stjærner- 
ne  skulde  være  vor. 

Altid  var  vi  truede  fra  flere  Sider  samtidig, 
altid  var  vi  rede  til  at  udnytte  hver  Mulighed 
for  et  Fremstød  —  lige  til  den  Dag  idag,  hvor 
fyrretyve  Aars  Arbejde  paa  alle  Omraader  har 
vist  at  selv  det  sidste  og  frygteligste  Nederlag 
ikke  formaaede  at  kue  Væxtevnen  og  Udvide- 
kraften i  vort  Folk.  — 

Saavidt  Harald  Nielsen.  Han  har  i  Hoved- 
sagen Ret.  Saaledes  er  Grundlinjen  i  Dan- 
marks Historie,  naar  den  læses  forfra.  Det 
forandrer  ikke  Kendsgærningerne,  men  det 
kaster  et  nyt  Lys  over  dem.  Det  bliver  ikke 
en  ynkelig  Dumpen  ned  ad  Trapperne,  det 
bliver  en  tragisk  opløftende  Kamp,  Fra  de 
sidste  700  Aars  danske  Erfaringer  genkender 
vi  da  det  Pres  der  nu  trykker,  den  Fare  der 
nu  truer  os.  Men  samtidig  genkender  vi  i  os 
selv  den  gamle  Modstandsevne.  Vi  behøver 
ikke  at  tabe  Modet,  vi  behøver  kun  at  samle 
vort  Mod.  Vi  behøver  ikke  at  opgive  Kampen, 
men  vi  behøver  i  høj  Grad  at  fortsætte  den.  Vi 

kan  ikke  stanse  Verdens  Fremfærd,  men  vi 
raader  selv  over,  hvorledes  vi  vil  møde  den. 
Vi  maa  sørge  for  at  hin  ydre  Skæbne,  som  vi 
kan  modstaa,  ikke  til  Forbundsfælle  faar  en 
indre  Skæbne,  den  der  kaldes  Nemesis,  ret- 
færdig Gengæld.  — 

Nu  ser  vi,  at  der  forbi  den  danske  Ungdom 
drager  et  andet  og  større  Tog  end  det  jeg  skil- 
drede før.  Døgnets  Kiv  og  Kævl  er  kun  en 
enkelt  uordentlig  Række  af  hint  tusendaarige 
Folketog.  Og  er  dette  et  Tilbagetog  uden  fly- 
vende Faner,  saa  har  det  dog  flammende  Nav- 
ne. Er  der  ingen  lystig  Hornmusik,  saa  er  der 
Bedrifter  som  kalder.  Fra  Regner  Lodbrog  til 
Svend  Tveskæg  og  Knud  den  Store  og  frem  til 
Herluf  Trolle;  fra  Iver  Hvitfeldt  til  Suenson 
ved  Helgoland;  fra  Absalon  til  Dronning  Mar- 
grethe, fra  Kong  Frederik  og  Borgerne  der 
holdt  København  frem  til  den  danske  Folke- 
hær som  sled  og  kæmpede  ved  Dybbøl;  fra 
Saxo  til  Troels-Lund;  fra  Hans  Tavsen  til 
Grundtvig  og  Martensen;  fra  Ole  Rømer  og 
Tyge  Brahe  og  Niels  Steensen  til  Niels  Finsen 

og  Vilhelm  Thomsen  og  Hagemann;  fra  den 
navnløse  Bonde  bag  den  første  Træplov  i  Lan- 
det til  Reventlow  og  Bernstorff  og  frem  til 
Dalgas  og  Fjord  og  Segelche,  til  alle  dem  der 
nu  dyrker  Danmark  med  Damp  og  Elektrici- 
tet; fra  Hestehandlerne  i  Ribe  paa  Kong  Valde- 
mars Tid  til  Tietgen  og  H.  N.  Andersen  i  Øst- 
asiatiske: 

Der  er  Navne  nok,  Regimenter  nok  for  en 
dansk  Dreng  at  vælge  iblandt.  Der  er  Æven- 
tyr  nok.  Ingen  skal  være  bange  for  at  han  er 
for  klog  eller  for  dygtig  eller  for  tapper  til  at 
være  med  dær.  Der  er  Brug  for  os  allesam- 
men, og  for  alt  hvad  vi  kan,  og  mere  til.  Vi  er 
allerede  med  i  Toget,  enten  vi  vil  eller  ej.  I  os 
lever  de  døde,  og  naar  vi  engang  er  døde  og 
begravede,  saa  vil  det  som  vi  var  af  bedst  eller 
værst  leve  videre  i  andre  Slægter,  som  skal 
velsigne  eller  forbande  os  for  hvad  vi  var. 

NUTIDENS  KRAV 

Men  dersom  det  danske  Folk,  som  er  et  af 
de  frieste  i  Verden,  nægter  at  bære  Frihedens 
Byrder,  saa  vil  dets  Undergang  og  Udslettelse 
kun  være  den  retfærdige  Gengæld. 

„Aldrig  kan  et  Folk  forgaa,  som  ikke  vil 
det  selv."  Dette,  ikke  at  ville  forgaa,  er  imid- 
lertid noget  andet  end  at  sidde  stille  og  føle 
Ulyst  ved  Tanken  om  Undergang.  Det  Folk 
som  vil  bestaa  har  at  hævde  denne  Vilje,  i 
Ord,  ja,  men  først  og  fremmest  i  Handling,  og 
først  og  fremmest  paa  den  ganske  simple 
Maade,  der  for  ethvert  frihedselskende  Folk  er 
ligesaa  uundværlig  nu  som  i  den  ældste  Old- 
tid, nemlig  ved  at  slaas  for  sin  Frihed,  naar 
den  angribes. 

Men  for  at  kunne  slaas  nutildags,  maa  man 
have  øvet  sig  grundigt  forud,  have  mange 
kostbare  og  vanskelige  Kampmidler  ordnede  i 
Tide. 

Forsvarssagen  er  ordnet,   siger  J.   C.   Chri- 

stensen.  Klavs  Berntsen  mente  noget  andet  en- 
gang; nu  tier  han  og  samtykker. 

Hvorledes  er  da  vort  Forsvar  ordnet?  Som 
før  sagt.  Saaledes  at  vi  har  besluttet  at  ned- 
lægge Københavns  Landbefæstning  istedetfor 
at  gøre  den  færdig.  Saaledes  at  vi,  som  burde 
øve  os  med  den  yderste  Anspændelse  til  at 
modstaa  Overmagt,  istedet  forkorter  vort  Fod- 
folks urimeligt  korte  Øvelsestid.  Saaledes  at 
vi  som  er  de  faa  gør  os  selv  færre  ved  aarlig 
at  ofre  Tid  og  Penge  paa  Uddannelsen  af 
4 — 5000  jyske  og  fynske  Værnepligtige,  som 
vi  i  Krigstid  slet  ingen  Gavn  faar  af,  fordi  der 
mangler  Befalingsmænd  og  mangler  Vaaben 
til  dem.  Det  vil  sige,  vi  udleverer  paa  For- 
haand  uden  Sværdslag  Halvdelen  af  Dan- 
mark. Vi  lader,  som  Westenholz  har  sagt, 
50,000  kampdygtige  Jyder  og  Fynboer  staa 
med  Hænderne  i  Lommen  og  glo,  mens  Fjen- 
den besætter  deres  Fædreland.  Saaledes  er 
Forsvarssagen  ordnet  her  i  Danmark.  Det  er 
ingen  Hemmelighed.  Alle  de  i  danske  Forhold 
interesserede   udenlandske    Regeringer,    Gene- 

ralstabe,  Admiraliteter  og  ledende  Blade  veed 
det. 

Veed  vi  det  ikke  selv?  Det  ser  ialtfald  ud, 
som  om  hverken  Regeringen,  Rigsdagen  eller 
Vælgerne  vidste  det. 

Vi  skal  støtte  denne  forsvarsvenlige  Rege- 
ring, hedder  det.  Ja;  naar  den  viser  sin  Ven- 
lighed i  Gærning.  To  af  vore  nationale  For- 
eninger har  fundet  denne  Fordring  overdre- 
ven. De  har  endog,  hedder  det,  gavmildt  for- 
pligtet sig  til  at  støtte  „den  til  enhver  Tid  sid- 
dende Regering".  Det  lyder  utroligt.  Vi,  som 
tænker  selv,  svarer:  Ja,  vi  vil  støtte  denne  Re- 
gering, naar  den  gaar  ud  til  Vælgerne  og  viser 
dem  hvordan  Sagerne  staar.  Naar  den  oplyser 
Vælgerne,  oplyser  Folket  om,  at  nu  gælder  det 
Resten  af  Danmark,  det  gælder  vor  Frihed,  og 
det  gælder  noget  som  er  mer  end  selve  Fri- 
heden, nemlig  Æren.  Naar  denne  Regering, 
istedetfor  at  spilde  sin  Tillid  og  Respekt  ved 
lyssky  Valgkresprangeri,  sætter  sin  Kraft  ind 
paa  at  fuldføre  Københavns  Befæstning,  ordne 
vort    Søværn    efter    Landets    Karakter,    skaffe 

det  jyske  og  fynske  Mandskab  Vaaben  og  Be- 
falingsmænd og  forbedre  hele  Hærens  Kamp- 
dygtighed gennem  grundig  Øvelse  —  naar  Re- 
geringen gør  sin  Pligt,  kortsagt,  saa  skal  vi 
støtte  den. 

Hvis  ikke,  saa  har  vi,  som  ser  Sandheden  og 
vover  at  sige  den,  uafviselig  Pligt  til  at  minde 
Regeringen  og  minde  Folket  om  hvad  det  gæl- 
der. — 

Vi  har  ikke  Raad,  siges  der.  Vi  der  aarligt 
giver  over  3  Gange  saa  meget  ud  til  Bajerskøl 
og  Brændevin  som  til  Rigets  Forsvar!  Vi,  som 
alene  i  Aaret  1909 — 10  gennem  Stat  og  Kom- 
mune udbetalte  op  imod  10  Millioner  Kr.  paa 
den  Konto  som  kaldes  Alderdomsunderstøt- 
telse  —  det  vil  for  en  meget  stor  Del  sige  som 
Præmie  paa  Dovenskab,  Ødselhed  og  Børns 
Forsømmelse  af  deres  Forældre!  Vi  som  byg- 
ger Sanatorier  til  8000  Kr.  pr.  Seng!  Vi  der 
har  Raad  til  at  bygge  Magdalenehjem  som 
Herregaarde;  pragtfulde  Skoler,  hvor  Disci- 
plinen nedbrydes  ved  Indblanding  udefra  og 
ovenfra;   Statshuse,   som  baade   Husmændene 

og  Staten  taber  paa;  Jærnbaner  der  kører  med 
Folketingsmænd  og  Underskud:  Vi  har  ikke 
Raad  til  et  forsvarligt  Forsvar  —  uden  som 
Frase! 

De  har  hørt  om  det  ny  Indløb  til  Ringkø- 
bing Fjord.  De  fleste  af  dem  der  boer  langs 
Fjorden  vilde  helst  have  nøjedes  med  det  gam- 
le Udløb  ved  Nymindegab;  nu  da  Skjern  Aa 
er  reguleret,  er  der  kun  liden  Fare  for  Over- 
svømmelser indefra.  Eller  ønskede  de  af  Hen- 
syn til  Fiskeriet  et  nyt  Løb,  saa  bad  de  dog 
om  at  faa  det  lagt  sydpaa,  bag  Grundene;  de 
var  bange  for  at  faa  Havet  ind.  Men  det 
Mindretal  omkring  Ringkøbing  By  og  nord- 
paa,  som  ønskede  Indløbet  gennem  Hvide  San- 
de lige  ind  i  Dybet,  havde  til  Folketingsmand 
det  politiske  Flertals  Fører.  Altsaa  skulde  det 
laves;*  det  maatte  kun  ikke  koste  for  meget. 
Den  øverste  sagkyndige,  Vandbygningsdirek- 
tøren,  fraraadede  bestemt  dette  Indløb  som 
meget  farligt.  Ingeniørerne  erklærede  at  et 
forsvarligt  Indløb  her  med  dertil  hørende  ind- 
vendig Havn   vilde   kræve   en   Udgift  paa   op 

mod  30  Millioner.  Den  usagkyndige  men  po- 
litisk mægtige  Partifører  hævdede  tillidsfuldt 
at  et  Par  hundrede  Tusend  kunde  gøre  det. 
Det  gaar  nok,  det  gaar  nok! 

Og  det  gik.  Sagkundskaben  fik  sin  Afsked, 
Ringkjøbing  Fjord  sit  ny  Indløb  gennem  Hvide 
Sande.  Det  kostede  ikke  engang  200,000.  Det 
var  30  Alen  bredt  og  8  Alen  dybt.  En  rigtig  rar 
og  hyggelig  lille  Kanal,  bygget  paa  Sand  og 
Tillid.  Nu  har  Vesterhavet  gratis  gjort  Kana- 
len 400  Alen  bred  og  15  Alen  dyb.  Havet  væl- 
ter ind.  Enge  og  Marker  ødelægges.  Nu  kan 
det  gærne  koste  30  Millioner  at  faa  Hullet 
lukket  igen  —  hvis  det  overhovedet  er  muligt. 
Saadan  gaar  det  naar  man  ringeagter  Sag- 
kundskaben og  leger  Partipolitik  med  „æ 
Haw". 

Men  naturligvis,  ingen  har  Ansvaret.  Den 
som  i  Stilhed  tog  Æren  da  det  syntes  at  gaa, 
han  fralægger  sig  nu,  da  det  er  gaaet  galt,  høj- 
tidelig-krænket  alt  Ansvar.  Det  er  det  man 
kalder  Parlamentarisme,  at  ingen  har  Ansva- 
ret. Gaar  man  til  Flertallet,  svarer  det:  Spørg 

min  Hovmester!  Spørger  man  Hovmesteren, 
henviser  han  uskyldig  til  det  sig  selv  og  Fol- 
ket styrende  Flertal.  Vi  kender  det  Træk,  bl.  a. 
fra  Alberti-Katastrofen. 

De  skammer  sig  ikke,  d'Hrr.  Ministre  og 
Rigsdagsmænd.  Vælgerne  bør  lære  dem  det. 
Ellers  kommer  de  selv  til  at  bære  baade  Ska- 
den og  Skammen,  —  som  de  maatte  med 
Alberti,  som  de  maa  nu  med  Hvide  Sande. 

Og  hvis  de,  som  nu  er  Vælgere,  ikke  vil, 
eller  ikke  kan,  forstaa  dette  —  Der  rykker  nye 
Vælgere  frem.  Landets  Ungdom,  den  der  om 
en  halv  Snes  Aar  vil  være  dets  Manddom,  er 
allerede  godt  ifærd  med  at  genfinde  det  na- 
turlige Kærligheds-  og  Ansvarsforhold  til 
Fædrelandet,  det  som  i  Provisorietidens  iBor- 
gerstrid  blev  ødelagt.  Læg  Mærke  til,  hvor- 
ledes en  Bog  som  General  Holbølls  Erindrin- 
ger fra  64  bliver  læst  og  solgt.  Andet  Oplag 
allerede,  skønt  den  handler  om  noget  saa  lat- 
terlig gammeldags  som  Danmarks  Kamp  imod 
Overmagten,  Kampen  for  den  Frihed  og  den 
Ære,  som  den  højeste  Varieté-  og  Kaféoplys- 

ning  triumferende  griner  ad.  Se,  hvorledes  de 
unge  Mænd  kappes  om  Plads  i  de  frivillige 
Korps,  strømmer  sammen  om  den  Fane  som 
Ingeniør  Aage  Westenholz,  en  Mand  uden 
Partistøtte  fra  nogen  Side,  ved  eget  Ar- 
bejde og  egne  Ofre  har  rejst  i  Fædrelandets 
Navn.  Den  maa  være  blind  som  ikke  ser  hvad 
de  Tegn  betyder.  Spørgsmaalet,  det  store 
Spørgsmaal,  er  om  vi  faar  Tid;  om  vi  faar  Tid 
til  at  genrejse  det  danske  Folks  folkelige  Be- 
vidsthed og  Vilje,  før  Uvejret  er  over  os.  Aar 
for  Aar  har  vi  Truselen  nærmere;  ofte  ser  det 
ud  som  om  vi  for  sent  vil  faa  Svaret  rede.  Der- 
af det  Angstens  Højtryk  hvorunder  vi  arbej- 
der paa  en  ellers  sikker  Sag.  Dersom  vi  faar 
Tiden  dertil,  de  Aar  vi  endnu  har  Brug  for, 
er  jeg  vis  paa  at  Selvopgivelsens  Gift  skal  blive 
uddrevet  af  Folkets  Hjærte.  Det  unge  Dan- 
mark indser  allerede  nu,  at  en  politisk  Rets- 
krænkelse  bødes  kun  slet  ved  et  folkeligt  Selv- 
mord. Det  unge  Danmark  staar  rede  til  at 
løfte  Fædrelandet  over  Partierne.  Maaske  vil 
Partierne   revne    ved   det   Tag.    Saa   lad    dem 

Et  borgerligt  Ord  4 

revne!  Dette  trøskede  Højre,  denne  klogt 
ufrugtbare  Frikonservatisme,  dette  Venstre, 
sammenblandet  af  moderat  Vallaki  og  fedt- 
uldet  Faaredrift,  denne  rodløse  Radikalisme 
og  dette  løgnbrølende  Socialdemokrati  —  lad 
dem  revne  tilhobe;  der  vil  derved  intet  være 
tabt  for  andre  end  dem  der  har  deres  Leve- 
brød som  Fodermestre  i  denne  Gircus.  Enhver 
ser  jo,  hvorledes  kun  haarkløvende  Program- 
mer og  skarp  Indpiskning  endnu  holder  sam- 
men paa  Masserne.  De  gamle  Partiers  bæren- 
de Idéer  er  forlængst  bristede;  nye  Idéer,  nye 
Meninger,  nye  Interesser,  moralsk,  økono- 
misk, politisk  har  frembragt  nye  Samlinger 
og  nye  Skel  paa  tværs  af  de  gamle.  Man  har 
kun  ikke  vovet  at  give  de  nye  Virkeligheder 
nye  Navne.  Men  ogsaa  Navnet  har  sin  Betyd- 
ning; man  farer  ikke  ustraffet  under  falsk 
Flag;  man  lyver  sig  ikke  ustraffet  fra  sit  Sind, 
lader  ikke  uskadt  Handling  og  Ord  gaa  til 
hver  sin  Side.  Partier  er  nødvendige;  men  de 
Partier,  som  deler  sig  efter  døde  Idéer,  lig- 
forgifter   Folkesjælen.    Saa   hellere   en   Parti- 

deling  efter  levende  praktiske  Interesser.  Det 
er  maaske  dem  vi  trænger  til.  Skulde  derved 
selve  Forfatningen  revne,  lad  os,  før  vi  græ- 
der, saa  dog  se  hvilken  Forfatning  den  har 
bragt  os  i.  Jeg  tror  vi  kunde  taale  en  Ordning 
med  lidt  færre  Rigsdagsmænd  og  lidt  flere 
Mænd  i  Rigsdagen.  Det  vilde  være  et  System- 
skifte! Færre  Love,  og  flere  Love  som  Folket 
kunde  læse,  og  leve  gavnligt  efter.  Her  brøler 
man  fra  alle  Kanter  paa  Frihed  —  og  saa  har 
dog  Folket  aldrig,  hverken  under  Adelsmagt 
eller  Enevælde,  været  trælbundet,  været  hjæl- 
peløst uvidende  udleveret  som  nu  hvor  et  lille- 
bitte Faatal  af  Førere,  et  ganske  uansvarligt 
Finansudvalg  afgør  alt  i  hemmelige  Ud- 
valgsmøder, hvis  Beslutninger  Rigsdag  og 
Folk  har  at  fmde  sig  i.  Een  politisk 
Frihed  har  vi  Brug  for,  Vælgernes  Frihed 
til  at  skifte  Stilling  efter  saglige  Hensyn,  Fø- 
rernes Frihed  til  i  Spørgsmaal  vedrørende  hele 
Landets  fælles  Interesse  at  lade  Partiets  For- 
del træde  i  anden  Række.  Denne  Frihed  er  det 
som  til  Dato  har  gjort  England  rigt  og  mæg- 

tigt  og  æret  Alverden  over.  Den  Frihed  har 
vi  Brug  for,  og  niaa  vi  indføre,  om  vi  skal 
undgaa  Udslettelse.  Om  alt  andet  kan  vi  stri- 
des. Men  hvis  Folket  bliver  et  af  fremmed 
Voldsmagt  undertvunget  Folk,  og  Landet  en 
erobret  Provins  af  en  Stormagts  Rige,  saa  bli- 
ver det  andre  og  ikke  os  der  afgør  hvad  hver 
Stand  og  hvert  Parti  skal  have  at  raade  over. 
Og  vi  kan  stole  paa  der  bliver  ikke  meget  at 
deles  om  for  os.  For  en  uskadt  Forstand  maa 
derfor  Valget  i  den  danske  Forsvarssag  gælde 
det  bedst  mulige  Forsvar  eller  slet  intet.  — 

Det  som  i  Øjeblikket  truer  os  nærmest,  er 
et  Sammenstød  mellem  Stormagterne.  Sidste 
September  var  det  som  bekendt  lige  paa  Nip- 
pet til  at  gaa  løs  mellem  Tyskland  og  Eng- 
land; for  begge  vilde  Besiddelsen  af  Danmark 
og  Herredømmet  over  de  danske  Farvande 
være  en  stor  Fordel. 

Men  naar  to  saadanne  Magter  gaar  hin- 
anden paa  Livet,  bliver  der  ikke  mange  Dread- 
noughter,  ikke  mange  Hærkorps,  ikke  mange 
Dage  at  give  bort  paa  nogen  af  Siderne.  Har 

vi  vore  Sager  i  Orden  —  hvad  vi  ikke  har,  men 
kan  faa  —  kunde  det  dog  ske,  at  Fordelen 
blev  for  kostbar. 

Saa  meget  mer  som  visse  Ting  netop  nu 
synes  ifærd  med  at  ændre  Stillingen  noget  til 
bedste  for  de  smaa.  De  vældige  Panserskibe 
der  koster  en  30 — 40  Millioner  Kr.  Stykket  er 
blevet  saa  store  at  de  er  ved  at  vælte  af  det, 
som  den  engelske  Overdreadnought  forleden. 
Og  vælter  de  ikke  af  sig  selv  —  en  Mulighed 
det  vilde  være  letsindigt  at  regne  med  —  saa 
kan  dog  saadan  en  40  Millioners  Kolos  væltes 
af  en  Undervandsbaad  til  400,000.  Hundrede 
Flyvemaskiner  kunde  købes  og  deres  Mand- 
skab uddannes  for  de  Penge  som  nu  skal 
bruges  til  at  rejse  Frue  Kirke  et  nyt  Spir  til 
Sigtekorn  for  fjendtlige  Granater.  Rekylriflen 
med  sine  2 — 300  Skud  i  Minuttet  er  et  ypper- 
ligt Forsvarsvaaben.  Det  er  tilmed  ved  disse 
Vaaben  ikke  Mandskabets  Mængde  som  gør 
det;  den  enkeltes  Mod,  Snildhed  og  Handle- 
kraft kommer  her  atter  til  sin  Ret.  Og  ingen 
Naturlov,  ingen  økonomisk   Lov   forbyder  en 

dansk  Mand  hverken  at  kappes  med  eller  at 
overgaa  en  Englænder,  en  Tysker  eller  en 
Russer  i  Mod,  Snildhed  og  Handlekraft. 

Vel.  Dersom  det  nu  gælder  ikke  længere  et 
Forsvar  for  Neutraliteten,  men  et  direkte  Exi- 
stensforsvar,  kan  vi  dog  ligesaa  godt  forud 
opgive  den  Tanke  som  taabelig.  Det  er  os 
umuligt  at  forsvare  Danmark  mod  en  Stor- 
magt. 

Det  er  det  vel.  Dog  forsvarede  vi  os  i  64  mod 
2  Stormagter,  forsvarede  os  ved  Dybbøl  i  2 
samfulde  Maaneder,  endskønt  Skanserne  dær 
var  gammeldags  Jordskanser,  vore  Kanoner 
glatløbede  imod  riflede,  vore  Haandrifler  gam- 
meldags og  langsomtskydende,  vore  Folk  faa 
og  løstuddannede  mod  en  knusende  Overmagt 
af  udsøgt  Mandskab.  Det  var  maaske  umuligt, 
men  vi  gjorde  det.  Og  da  endelig  vor  Mod- 
stand var  knust,  var  vor  Livskraft  ikke  knust. 
Vi  tabte  Slesvig,  vi  vandt  den  Selvrespekt,  som 
har  baaret  os  oppe  siden,  baade  i  vort  daglige 
Arbejde  og  i  Forhold  til  fremmede  Folke- 
færd. 

Sagen  er  den,  som  ogsaa  Harald  Nielsen  har 
gjort  opmærksom  paa:  Der  er  to  Slags  Umu- 
ligheder. Det  er  umuligt  for  os  at  forsvare 
Danmark  mod  en  Stormagt;  det  vil  sige,  det 
er  særdeles  vanskeligt.  Men  det  er  paa  en 
grundigere  Maade  umuligt  for  os  at  opgive 
Danmarks  Forsvar;  dermed  vilde  vi  nemlig 
opgive  os  selv  som  Folk.  Det  Folk  som  fri- 
villig opgiver  sin  Frihed  og  modstandsløst  ud- 
leverer sit  Land,  vil  fra  den  Stund  staa  som 
et  Udskud  blandt  Alverdens  Folkeslag;  det  vil 
visne  af  Skam  og  aldrig  rejse  sig  mer.  Det 
Folk  derimod,  som  veed  med  sig  selv  at  det 
har  gjort  sin  Pligt  og  hævdet  sin  Ret  med  An- 
spændelse af  alle  sine  Evner,  det  er,  skønt 
overvundet,  uovervindeligt.  Dets  Tid  kommer 
igen. 

De  andre  er  de  stærke,  dog  skifter  Sol  og  Vind, 
og  genfødt  spirer  Fremtid  af  det  frelste  frie  Sind, 

Vi  behøver  ikke  at  gaa  til  fremmede  efter 
Vidnesbyrd.  Sønderjyderne  er  ikke  fremmede; 
de  er  danske  som  vi  selv.  Og  gid  vi  var  dan- 

ske  som  de!  Hele  det  danske  Folk  lever, 
for  en  altfor  stor  Del  uden  at  vide  det,  i 
en  stadig  Kamp  for  Livet.  Der  nede  kan 
enhver  se  det.  Fuldkomment  er  heller  ikke 
Sønderjydernes  Forsvar.  De  burde  bl.  a.  holde 
skarpere  Justits  med  dem  der  sælger  Børne- 
nes Modersmaal  for  Børnenes  Magelighed, 
eller  sælger  deres  Fædrejord  for  Penge.  Men  i 
Hovedsagen  maa  man  sige  at  de  danske  Søn- 
derjyder har  overvundet  den  Stilstand  som  er 
Et  med  Tilbagegang;  de  gaar  frem  gennem 
Fjæld.  Prøjserne  angriber  dem  paa  deres 
Sprog,  deres  Jord,  paa  deres  Ære,  deres  Sam- 
vittighed; de  har  forsvaret  sig  snart  i  halv- 
tredsindstyve Aar,  stadig  bedre.  Uskyldige  Tje- 
nestefolk bliver  udvist,  retskafne  Arbejdere 
sat  i  Fængsel,  Børn  taget  fra  deres  Forældre 
eller  straffede  for  at  tale  det  Sprog  deres  Mo- 
der har  lært  dem;  Myndighederne  bryder 
deres  egne  Love,  de  forsmaar  ikke  at  bruge 
Midler  som  Bestikkelse  og  Mened  for  at  kom- 
me lovlydige  Folk  tillivs.  Alle  disse  Bekym- 
ringer   og    Pengetab    og    Sorger    kunde    disse 

danske  Sønderjyder  slippe  for,  blot  ved  en 
Løgn,  et  Forræderi.  Men  de  lyver  ikke,  de  for- 
raader  ikke,  hverken  sig  selv  eller  os.  Aabent 
erklærer  de  at  de  er  danske  og  vil  vedblive  at 
være  danske,  og  tager  saa  Følgerne,  med  op- 
rejst Pande.  Det  kan  de,  fordi  de  veed  med 
sig  selv  at  de  og  vi  kæmpede  mod  Overmagten, 
fordi  de  stadig  kæmper  for  noget  som  er  langt 
større  end  de  selv.  Derigennem  er  disse  halv- 
andet Hundredetusends  undertvungne  Dansk- 
hed blevet  stærk  nok  til  at  styrke  hele  det  frie 
Danmarks  Danskhed  som  en  af  dets  dybeste 
og  friskeste  Kilder.  Børnene  dernede  bliver 
bedre  danske  end  deres  Forældre  var.  Af  det 
Blod  som  de  og  vi  sammen  har  udgydt,  af  den 
ublodige  men  ikke  mindre  haardt  prøvende 
Kamp  som  de  siden  paa  egen  Haand  har  ført, 
løfter  sig  den  Frimandsaand,  som  ingen  Volds- 
magtevner  at  nedslaa. 

Det  er  den  Aand  vi  skal  slaas  for;  den  kan 
vindes  ogsaa  gennem  Nederlaget.  Vi  skal  væb- 
ne os  til  Frelse  af  det  frie  Sind  som  i  sig  rum- 
mer alle  Fremtidens  Muligheder.  — 

Vaaben  imod  Vaaben,  Værn  imod  Vold, 
det  er  nødvendigt,  og  det  er  det  første.  Men 
det  er,  som  før  omtalt,  ikke  blot  af  Vaaben- 
magt,  at  Danmark  trues.  Det  maa  forsvares 
ogsaa  mod  fjendtlige  Angreb  i  Ord  og  Tanke, 
mod  økonomiske  og  politiske  Angreb.  Den 
Kamp  staar  daglig  paa. 

Naar  tyske  Historikere  paastaar  at  Jylland 
egentlig  er  et  tysk  Land,  at  jysk  er  tysk,  at 
Oehlenschlåger  og  Thorvaldsen  var  Tyskere; 
naar  de  i  deres  Lærebøger  forkynder  denslags 
Løgne;  naar  de  tyske  Aviser  uden  videre  til- 
egner sig  „Selandia";  naar  den  altyske  Fore- 
ning ganske  aabenlyst  udraaber  sit  Maal:  Fra 
Skagen  til  Adria!  osv.  osv.  —  saa  maa  d€r 
overalt  staa  danske  Bladmænd  og  danske  Vi- 
denskabsmænd rede  til  at  imødegaa  den  Slags 
Frækheder  med  skarp  Afvisning,  den  Slags 
Løgne  med  grundigt  Bevis;  ellers  gror  de 
fast.  Her  maa  vi  være  glade  for  Mænd  som 
Professor  Steenstrup  og  Dr.  Gudm.  Schiitte; 
de  er  altid  vaagne  og  væbnede  paa  Vagt.  Men 
der  er  Brug  for  fler  saadanne  Mænd.  Vi  kan 

enhver  i  sin  Kres  være  med  til  dette  Vagthold; 
og  det  er  vor  simple  Pligt  at  være  med. 

Naar  Sverige  og  Norge  og  Holland  og  de 
store  Lande  har  Mænd  der  udmærker  sig,  saa 
maa  sandelig  ogsaa  vi  have  Mænd  der  udmær- 
ker sig  og  hævder  Danmark,  for  at  ikke  de 
andre  skal  kunne  sige:  „Skidt  med  de  dumme 
og  udygtige  Danskere;  de  fortjener  ikke  bedre 
end  det  deres  Overmænd  vil  unde  dem." 

Har  Norge  en  tapper  Opdagelsesrejsende 
som  Roald  Amundsen,  saa  har  vi  minsandten 
dobbelt  Brug  for  vor  egen  Kaptajn  Koch  med 
hans  tro  og  dygtige  Kammerater,  og  dobbelt 
Grund  til  at  støtte  og  hædre  disse  Mænd.  Hav- 
de Sverige  en  gavmild  Rigmand  som  Ingeniør 
Nobel,  saa  lad  os  være  glade  for  vore  to  Bryg- 
gere Jacobsen,  Fader  og  Søn,  ham  der  stiftede 
Carlsbergfondet  og  ham  der  gav  os  Glypto- 
teket. En  genial  Sprogmand  som  Vilhelm 
Thomsen,  en  Maler  som  Krøyer,  en  Filosof 
som  Høffding,  en  Matematiker  som  Julius  Pe- 
tersen, en  Kemiker  som  Julius  Thomsen,  en 
Sundhedslærer   som   Niels   Finsen,   de   udhol- 

dende  og  skarpsindige  Granskere,  hvis  fæl- 
les Monument  er  „Danmarks  Riges  Histo- 
rie", de  er  alle  med,  de  er  alle  Høvdinger  i  den 
Hær,  som  forsvarer  Danmark.  Lad  da  de  unge, 
dem  der  har  Evner  til  det,  sætte  sig  de  højeste 
Maal.  Der  er  Plads  nok,  og  paa  disse  Omraa- 
der  altid  nye  Sejre  at  vinde. 

Men  politisk  betyder  den  enkelte  Privat- 
mand, han  være  saa  fremragende  han  være  vil, 
overfor  Udlandet  intet.  Og  en  klog  Udenrigs- 
politik er  et  ligesaa  uundværligt  Forsvarsvaa- 
ben  som  en  velrustet  Hær  og  Flaade  med  hvad 
dertil  hører. 

At  skulle  styre  en  lille  Stats  Politik  mellem 
de  store  Magter  er  som  at  skulle  bære  et  Barn 
uskadt  mellem  kæmpende  Elefanter.  Vi  har 
gjort  mange  Fejl.  Men  naar  man  i  nationalt 
arbejdende  Krese  er  tilbøjelig  til  at  tro  os  di- 
plomatisk ringere  begavede  end  vore  Naboer, 
er  dette  en  Fejltagelse  af  ganske  samme  Art 
som  naar  man  i  moralsk  arbejdende  Krese  er 
tilbøjelig  til  at  regne  os  for  moralsk  mere  for- 
dærvede, eller  naar  de  med  vore  indre  politiske 

Tilstande  misfornøjede  tror  os  under  det  par- 
lamentariske    Nutidsgennemsnit.     Hvem     der 
gransker    Dagbladenes    Beretninger    om    par- 
lamentariske  Forhold   og   Drøftelser   i   f.   Ex. 
Frankrig,   Østrig-Ungarn   og   Det   tyske   Rige, 
vil    hurtig    opdage    at    disse    Storstater    intet 
har    at    lade    os    høre    i    Retning    af    politisk 
Uorden   og   Fordærvelse.   I   det   frie   Amerika 
kæmper  Løgnbrølet  og  de  vældige  Penge  ved 
hvert  politisk  og  kommunalt  Valg  en  forbitret 
og  tiest  sejrrig  Kamp  mod  Orden  og  Retskaf- 
fenhed.   Hvad   Kønsmoral   angaar   er   Køben- 
havn en  ren  Børnehave  imod  Berlin  osv.  osv. 
Sagen  er  kun  den  simple,  at  man  bedst  kender 
og  tydeligst  mærker  det  nærmeste.  Ligesaa  med 
Diplomatien;  vore  egne  Fejl  maa  vi  selv  betale, 
dem   skal   vi   derfor   nok    mindes.    De   andre, 
vore  mægtige  Naboer  saavelsom  de  smaa,  gør 
ligesaa   mange  Fejl  fler  end  vi,   som  de  har 
Sager   fler   at   ordne.   Spørg   dem   selv,    spørg 
deres  Blade,  læs  deres  Fagkritik!  Men  de  kan 
bedre  taale  det,  de  har  bedre  Raad  til  at  be- 
tale Bøderne.  Vi  derimod  har  snart  ikke  mer 

at  betale  med,  har  hverken  Magt  eller  Folk 
eller  Land  at  undvære.  Derfor  taaler  vi  saa 
daarligt  flere  Fejlgreb,  derfor  har  vi  saa  pinlig 
haardt  Brug  for  det  udenrigspolitiske  Geni  — 
som  hverken  vi  eller  nogen  af  de  andre  for 
Tiden  ejer. 

Jeg  skal  nøjes  med  enkelte  Bemærkninger 
til  dette  Emne.  Det  var  glædeligt,  at  Udenrigs- 
minister Grev  Ahlefeldt  ved  den  i  Vinter  sted- 
fundne udenrigspolitiske  Drøftelse  i  Folketin- 
get paa  Regeringens  Vegne  kunde  afgive  den 
uforbeholdne  Erklæring  at  „Vi  er  hverken  di- 
rekte eller  indirekte  bundne  ved  mundtlige 
eller  skriftlige  Aftaler,  endsige  ved  Traktater 
eller  Alliancer"  —  med  den  Tilføjelse,  at  ingen 
af  de  fremmede  Regeringer  (understreget  af 
Forf.)  „har  forsøgt  at  bringe  os  til  at  fravige 
vor  fuldkommen  upartiske  Holdning  udadtil." 

Og  det  er  glædeligt  at  Udenrigsministeren 
samtidig  med  „de  historisk  givne  Forhold  ved 
vor  sydlige  Grænse"  omtalte  „den  naturlige 
Sympati  der  findes  hos  alle  Danske  overfor 
de   i   64   fra   os   adskilte   dansktalende   Nord- 

slesvigere".  Det  er  nemlig  ligesaa  skadeligt 
som  usømmeligt,  naar  et  Folks  Regering  for- 
nægter Folket,  selv  om  det  kun  sker  stiltiende. 
Men  selvfølgelig  maa  en  Regering  ikke  uden 
Nødvendighed  udtale  Folkets  Sympatier  paa 
en  mod  Nabostaterne  uhøflig  eller  krænkende 
Maade.  Det  var  derfor  kun  godt  og  rigtigt  at 
Ministeren  advarede  mod  „gennem  den  pri- 
vate Virksomhed  for  Bevarelsen  af  dansk 
Sprog  og  Kultur  hos  Danske  i  Nordslesvig" 
at  give  „berettiget  Anledning  til  Mistydning" 
sydfra;  saa  meget  mere  som  han  samtidig 
hævdede  vor  Ret  til  at  udfolde  en  saadan  pri- 
vat Virksomhed  „indenfor  Rammerne  af  Dan- 
marks Lovgivning  og  i  Overensstemmelse  med 
vore  liberale  Tradiditoner". 

Paa  to  meget  væsentlige  Punkter  har  denne 
i  værdig  Form  afgivne  og  af  Tinget  med  Ro 
og  Værdighed  modtagne  Erklæring  beroliget 
Folket  med  Hensyn  til  Regeringens  Formaal. 

Dog  bør  ingen  lade  sig  i  den  Grad  berolige, 
at  han  slaar  sig  til  Ro  med  Tilliden  til  det  gode 
Formaal  alene.  Vi  bør  ikke  glemme,  hvor  nær 

vi  nylig  var  ved  en  verdenspolitisk  Situation, 
der  ikke  vilde  have  nøjedes  med  en  Erklæring 
om  vor  Vilje  til  ubetinget  Neutralitet,  men  vil- 
de have  spurgt  os  meget  indtrængende  hvilke 
Midler  vi  havde  til  at  hævde  denne  Vilje.  Hen- 
sigt er  et,  Handling  et  andet.  Og  dersom  en 
en  Række  mer  eller  mindre  officielle  Rege- 
ringshandlinger.  Manøvreplaner,  Circulærer, 
Formaninger,  Afslag  osv.  tværtimod  Regerin- 
gens Formaal  er  kommet  til  at  afstikke  en  ud- 
præget tyskvenlig  istedetfor  en  neutral  Linje 
for  Regeringens  Udenrigspolitik;  dersom  frem- 
deles vor  nuværende  Forsvarsordning  faktisk 
baade  af  danske  og  udenlandske  Fagfolk  op- 
fattes som  pegende  bestemt  i  samme  Retning, 
i  en  Retning  modsat  den  absolute  Neutra- 
litet Regeringen  har  sigtet  efter;  ja  saa  vil  man 
baade  i  Syd  og  i  Vest  tillægge  denne  Forsvars- 
ordning  og  disse  Regeringshandlinger  adskil- 
lig mere  praktisk  Betydning  end  selv  den 
skønneste  Erklæring,  tre  Gange  gentagen.  En 
neutral  Regering  vilde  gøre  vel  i  at  bringe 
Handling  og  Hensigt  til  at  stemme  bedre,  saa- 

ledes  f.  Ex.  ved  at  give  vort  Forsvar,  ogsaa  det 
fæstningsmæssige,  ligelig  Front  mod  alle  Si- 
der, istedetfor  at  aabne  Fronten  mod  nærme- 
ste Landmagt;  endvidere  ved  at  udvikle  og 
støtte  vor  Handelsforbindelse  med  England, 
istedetfor  at  svække  den,  mens  de  forud  sær- 
deles gode  Forbindelser  med  Tyskland  yder- 
ligere udvides  og  forbedres.  Det  vilde  være  en 
tydeligere  Neutralitet,  og  maaske  i  Længden 
en  mindre  daarlig  Forretning. 

Endelig,  naar  Ministeren  sluttede  sin  Er- 
klæring med  den  Ytring,  „at  Udenrigspolitik 
ikke  kan  eller  bør  gøres  afhængig  af  Følelse 
eller  Stemninger,  hvor  smukke  disse  end  mon- 
ne være",  saa  glemte  Ministeren,  som  „Møens 
Dagblad"  rigtig  har  fremhævet,  at  der  dog  er 
visse  Følelser,  som  daarlig  kan  undværes  i  et 
Lands  Politik,  enten  den  er  inden-  eller  uden- 
rigs, f.  Ex.  Følelse  for  Landets  Ære  og  Værdig- 
hed. Den  overlegne  Statsmand  kan  lære  sit  Folk 
Taalmodighed  og  Selvbeherskelse;  end  ikke  han 
kan  ikke  styre  det  stik  imod  dets  Historie  og 
dets  folkelige  Samvittighed.  Det  vil  en  saa  for- 

Et  borgerligt  Ord  5 

standselskende  Minister  sikkert  huske  i  Hand- 
ling. Og  han  som  vi  alle  bør  mindes  den 
tusendaarige  Verdenserfaring,  at  hver  unød- 
vendig Indrømmelse  fra  den  svage  til  den 
stærke  —  ogsaa  den  ikke  officielle  —  strax  bli- 
ver bogført  af  den  stærke  som  en  fremtidig 
Ret. 

„Mine  Herrer,"  sagde  Clémenceau  under  en 
lignende  Forhandling  i  det  franske  Deputeret- 
kammer, „der  var  engang  en  Monark,  som 
blev  ført  til  Skafottet,  og  da  hans  Bødler  an- 
modede ham  om  Tilladelse  til  at  binde  hans 
Hænder  paa  Ryggen,  svarede  han:  „Jeg  gør 
Dem  endnu  denne  Indrømmelse;  men  det  bli- 
ver den  sidste"."  — 


Med  Hensyn  til  det  som  gav  den  øjeblikke- 
lige Anledning  til  Forespørgselen,  bekræftede 
Ministerens  Tale  Muligheden  af  at  virke  uhel- 
digt i  den  bedste  Hensigt. 

Ministerens  Ord  lød  saaledes:  „Udenrigs- 
ministeriet maa  i  høj  Grad  ønske  at  tyske  Bla- 

de  og  Tidsskrifter  . . .  kommer  til  at  bringe 
kyndige  Fremstillinger  af  Danmarks  politiske 
Stilling,  der  ofte  overfor  et  tysk  Publikum 
fremstilles  ensidigt  eller  uvenligt  over  Dan- 
mark, særlig  hvor  Udgangspunktet  er  Forhol- 
dene i  Nordslesvig."  „Som  bekendt,"  sagde 
Ministeren,  „drives  der  i  visse  Krese  i  Tysk- 
land en  mod  Danmark  rettet  Agitation,  der 
bygger  paa  urigtige  Fremstillinger  af  den  dan- 
ske Regerings  og  det  danske  Folks  Handlinger 
eller  Hensigter  overfor  Tyskland.  Det  ligger  i 
høj  Grad  i  vor  Interesse  efter  Evne  at  mod- 
arbejde disse  Angreb." 

Ministeren  kunde  have  nævnt  ogsaa  andre 
Lande  end  Tyskland  hvor  saadanne  Angreb 
fremkommer,  og  hvor  det  ligger  i  vor  Inter- 
esse at  modarbejde  dem,  endskønt  det  vel  kun 
er  i  Tyskland  og  paa  det  os  undergivne  Island 
man  finder  Skribenter  som  Hr.  Strackerjan  og 
Bjarne  Jonsson  direkte  statsunderstøttede  til 
et  danskfjendtligt  Arbejde  af  den  Art.  Men 
Grev  Ahlefeldts  tydelige  Ord  fortjener  Paa- 
skønnelse.  Kun  Skade  at  Paaskønnelsen  ikke 

kan  omfatte  den  Maade  hvorpaa  Ministeriet 
har  søgt  Angrebene  modarbejdede.  Kends- 
gærningerne  viser,  selve  denne  Forhandling 
i  Folketinget  viser,  at  Ministerens  officiøse 
Raadgiver  i  disse  Pressesager  ikke  har  haft 
det  nødvendige   Klarsyn. 

Da  den  tyske  Oberstløjtnant  Frobenius  i  det 
højtansete  men  stærkt  altysk  farvede  geogra- 
fiske Tidsskrift  „Petermanns  Mittheilungen" 
fremsatte  den  Paastand,  at  Esbjergs  Havn  var 
bygget  for  engelske  Penge  til  Krigsbrug  for 
England,  blev  denne  Paastands  fuldkomne 
Usandfærdighed  fuldkommen  bevist  fra  dansk 
Side  i  det  Blad,  hvor  den  var  fremsat.  Hvis 
dette,  som  jeg  tror,  kan  tilskrives  den  omtalte 
Pressekonsulent,  har  han  i  dette  Tilfælde  set 
og  løst  sin  Opgave  rigtigt. 

Men  Resten  af  hans  Virksomhed  er  des- 
værre væsenlig  gaaet  i  den  Retning  som 
Georg  Brandes  allerede  1902  i  sin  Afhandling 
„Dansk  Politik  og  Kultur"  forudsaa  og  skarpt 
advarede  imod.  „I  den  senere  Tid,"  skrev 
Georg  Brandes  for  disse  ti  Aar  siden,  „høres  i 

Danmark  stedse  oftere  Stemmer  der  taler  for 
en  ny  Holdning,  det  danske  Folk  som  Folk 
skal  indtage  overfor  det  tyske.  Denne  ny  Hold- 
ning ventes  da  at  skulle  omstemme  og  for- 
milde den  prøjsiske  Regering  med  Hensyn  til 
de  Danske  i  Nordslesvig.  Hvad  derved  stadig 
underforstaas,  er  at  vor  tidligere  Holdning  har 
været  opirrende  for  Tyskland,  idetmindste 
utilfredsstillende,  og  med  Ihærdighed  genta- 
ges: Kom  dog  Stammefrændskabet  i  Hu! 
Glem  dog  ikke  at  Tyske  og  Danske  er  nærbe- 
slægtede Folk!" 

Saaledes,  skriver  Brandes,  ser  man  ogsaa  i 
vore  Dage  ligesom  i  Hexeprocessernes  Tid  den 
uskyldigt  Anklagede  i  god  Tro  og  grænseløs 
Forvirring  bekende  sig  skyldig:  „Den  prøjsi- 
ske Regering  sidder  inde  med  al  Magt  i  Slesvig. 
Den  nordslesvigske  Befolkning  er  lovlydig, 
politikuet,  vaabenløs.  Danmark,  som  den  skul- 
de have  at  falde  tilbage  paa,  er  Jordens  mind- 
ste Kongerige,  en  Stat,  det  aldrig  kunde  falde 
ind  at  udæske  det  tyske  Rige.  Da  den  prøj- 
siske Regering  fandt  det  stemmende  med  sine 

Interesser  at  fremme  den  erobrede  Landsdels 
Fortyskning  ved  voldsomme  uforudsete  Mid- 
ler, maatte  dette  naturligvis  begrundes,  og 
kunde  selvfølgelig  kun  begrundes  paa  den 
Maade,  at  Befolkningens  Holdning  var  truende 
eller  fjendtlig  —  deri  var  intet  at  undres  over, 
hvad  andet  skulde  man  sige,  end  at  man  vilde 
Urostiftere  tillivs?  —  Men  forbavsende  er  det 
unægtelig  at  se  danske  Mænd  gaa  den  frem- 
mede Regerings  Ærend  ved  at  indrømme  den 
Udgangspunktet,  give  den  Ret  og  holde  For- 
maningstaler til  deres  Landsmænd." 

Dette  forbavsende  har  vi  siden  1902  set  ad- 
skillige Gange.  Stærkest  var  Forbavselsen,  da 
vi  saae  selve  den  danske  Regering  gaa  den 
fremmede  Regerings  Ærende  mod  det  danske 
Folk  syd  og  nord  for  Grænsen,  først  ved  offi- 
ciøs Godkendelse  af  den  Rubinske  Afhandling 
i  „Preussische  Jahrbiicher",  dernæst  ved  det 
som  fulgte.  Men  Udgangspunktet  var  selve 
Gennemsynet  og  Godkendelsen  af  den  Rubin- 
ske Afhandling  i  det  danske  Udenrigsministe- 
riums   Pressekontor,    forinden    Offentliggørel- 

sen;  her  hviler  Ansvaret.  Artiklen  var  ved  sin 
Fremkomst  aldeles  umotiveret;  virkede  derfor 
som  Kryberi.  Hvad  vi  ved  en  saadan  Holdning 
kan  opnaa  i  Tyskland,  forudsagde  Brandes 
1902:  I  heldigste  Fald  intet;  tiest  øget  Mistænk- 
somhed, øget  Uvilje,  øgede  Krav.  Hvad  Gene- 
raldirektør Rubins  Afhandling  og  Ministeriets 
Forhold  overfor  denne  Afhandling  udrettede 
til  Beroligelse  af  Stemningen  i  Danmark,  be- 
høver jeg  ikke  at  dvæle  ved.  Heldigvis  havde 
Folket  sit  Svar  til  dette  Forsvar  paa  rede 
Haand.  Og  i  vort  Forhold  til  Tyskland,  ja, 
dær  slog  Georg  Brandes'  Forudsigelse  nøjagtig 
til.  En  Del  af  Resultaterne  ses;  maaske  er  der 
andre,  som  ikke  ses,  og  dog  mærkes.  Enten 
det  nu  er  Embedets  eller  Mandens  Skyld,  bør 
vi  da  hurtigst  mulig  sørge  for  at  ikke  Manden 
gennem  Embedet  i  den  bedste  Mening  skal 
skade  os  endnu  værre.  Vælgerne  bør  huske 
dette  Punkt  ved  de  kommende  Folketingsvalg, 
da  Regeringen  synes  døv,  hvor  den  ikke  til- 
tales umiddelbart  gennem  Stemmeurnen. 
Tilbage    bliver    den    af   Udenrigsministeren 

paapegede  vigtige  Opgave.  Ad  en  eller  anden 
Vej  maa  vi  til  Stadighed,  baade  Regering  og 
Folk,  holde  os  nøje  underrettede  om  alt  hvad 
der  i  Udlandets  Presse  fremkommer  af  Betyd- 
ning for  Danmark,  ondt  eller  godt.  Ad  en  eller 
anden  Vej  maa  vi  overfor  Udlandet  saa  grun- 
digt og  rask  som  muligt  gendrive  alle  falske 
og  skadelige  Rygter  om  Danmark  og  danske 
Forhold,  hævde  vort  Lands  Fordel  og  Vær- 
dighed gennem  Pressen,  især  i  de  Lande  hvis 
Holdning  er  af  væsenlig  Interesse  for  os. 

Det  vilde  være  naturligt  om  denne  for  et 
lille  Land  dobbelt  vigtige  Opgave  løstes  af  vore 
udenrigske  Repræsentanter  og  Pressen  i  For- 
ening. Hvis  jeg  er  rigtig  underrettet  har  ikke 
blot  Stormagterne  men  ogsaa  vor  Nabo  Sve- 
rige med  gode  politiske  og  handelspolitiske 
Resultater  ordnet  et  saadant  Samarbejde.  Vore 
Sendemænd  i  de  fremmede  Hovedstæder  har, 
saavidt  vides,  ingen  særlige  Paalæg  i  den  Ret- 
ning. Og  de  synes,  med  et  Par  udmærkede  Und- 
tagelser, deriblandt  vor  Gesandt  i  Washing- 
ton, altfor  fornemme  Folk  til  af  egen  Drift  at 

varetage  deres  Lands  Interesser  i  Forhold  til 
mer  borgerlige  Folk  og  Kendsgærninger.  Det 
vil  uden  Tvivl  blive  anderledes,  naar  næste 
Slægtled  rykker  op  til  de  ledende  Poster;  glæ- 
delige Tegn  i  den  Retning  har  vist  sig.  Hidtil 
har  de  Herrer  Gesandter  som  sagt  været  lovlig 
fornemme.  Og  vore  hjemlige  Blade  har  travlt 
med  andre  Ting.  Hvor  det  gælder  det  allernær- 
meste, Danskheden  i  Nordslesvig,  Forholdet 
til  den  mægtige  Nabo  mod  Syd,  kan  der  stad- 
fæstes en  Fremgang  i  Opmærksomhed  —  for- 
saavidt  man  ikke  har  ladet  sig  paalægge 
Mundkurv.  Den  utrættelige  Udkigsmand,  Dr. 
Gudmund  Schiitte,  har  ialtfald  enkelte  Blade 
til  sin  Raadighed,  desværre  dog  kun  et  enkelt 
politisk  Partis.  Og  adskillige  baade  Dagblade 
og  Tidsskrifter  har  med  Forstaaelse  af  Sa- 
gens Betydning  givet  Rum  for  Drøftelse  af  vort 
Forhold  til  Island,  hvor  Professor  Knud  Berlin 
staar  som  vor  enestaaende  kundskabsrige  og 
vagtsomme   Talsmand. 

Men  naar  i  Sverige  en  Bog  som  Professor 
Sundbårgs  Det  svenskn  folkhjnnet  udgives  først 

som  Led  af  en  officiel  Udredning  og  siden  gen- 
nem en  halv  Snes  Oplag  indprenter  hele  Sverige 
at  Danskerne  er  et  fejgt  og  i  Forretninger  uær- 
ligt Folkefærd,  saa  finder  vor  stockholmske  Ex- 
cellence ingen  Grund  til  at  excellere  ved  andet 
end  Tavshed.  Om  et  saadant  Skrift  har  til 
Følge,  at  dansk  Handel  og  Industri  fra  svensk 
Side  møder  den  skadeligste  Uvilje  og  Mistro 
under  forud  vanskelige  Forhold  —  hvad  ved- 
kommer det  den  danske  Gesandt? 

Og  de  danske  Blade?  Ja,  nu  har  de  endelig 
faaet  Ørene  op  og  Spalterne  aabnede.  Men  da 
det  Sundbårgske  Skrift  udkom,  omtalte  de  kun 
med  flygtig  Forundring  den  Begejstring  hvor- 
med det  blev  modtaget  i  Sverige.  De  havde 
for  travlt  til  at  læse  det  og  tage  sig  af  det.  De 
der  gjorde  sig  den  Umag  at  gendrive  Bagva- 
skelsen var  en  patriotisk  Forretningsmand 
(Westenholz)  som  i  velgrundet  Utaalmodighed 
endelig  skaffede  sig  Plads  i  et  Dagblad;  det 
var  en  Universitetsprofessor,  der  optraadte 
med  akademisk  Mildhed  i  et  afsides  videnska- 
beligt   Tidsskrift;    en    Literaturkritiker,    som 

var  saa  heldig  at  have  sit  eget  Ugeskrift  til 
Raadighed,  og  en  Korrespondent  for  egen  Reg- 
ning, som  fik  ærefuld  Adgang  til  at  forsvare 
sit  Folk  i  et  stort  stockholmsk  Dagblad,  mens 
et  stort  københavnsk  Dagblad  med  ordenspry- 
det national  Redaktion  sendte  ham  Artiklen 
tilbage  som  „ubrugeligt  Stof",  og  vor  Højsko- 
les ledende  Organ  først  optog  den  efter  stærkt 
Pres  fra  privat  Side. 

Dette  ene  Exempel  turde  tilstrækkelig  vise,  i 
hvilken  Grad  vi  savner  en  Ordning  af  vort 
nationale  Efterretningsvæsen,  med  dobbelt 
Front,  udad  mod  Verden  og  indad  mod  os  selv, 
til  Oplysning  og  Forsvar. 

Gennem  det  franske  Tidsskrift  Les  droits 
de  Vhomme  har  en  Række  fremragende  Per- 
sonligheder fra  alle  Kulturlande,  hvoriblandt 
Danskeren  Georg  Brandes  og  Svenskeren  Wer- 
ner Soderhjelm,  udstedt  Opraab  til  Stiftelsen 
af  en  mellemfolkelig  Forening,  der  skal  støtte 
de  Nationer,  hvis  Rettigheder  krænkes  politisk, 
sprogligt  eller  kulturelt.  Det  er  Hensigten  at 
paavirke  den  offentlige  Mening  over  hele  den 

civiliserede  Verden  gennem  faktisk  Oplysning 
om  hvad  der  gaar  for  sig.  At  denne  offentlige 
Mening  ikke  er  Magthaverne  saa  helt  ligegyl- 
dig, ser  Indbyderne  med  Rette  et  Vidnesbyrd 
om  i  den  Iver  hvormed  disse  Magthavere  søger 
at  retfærdiggøre  deres  Voldshandlinger.  Men 
det  gælder  om  at  denne  offentlige  Mening  ikke 
spilder  sin  Kraft  paa  uordnede  Demonstratio- 
ner. Der  skal  en  fast  Ledelse  til;  man  vil  lære 
stadig  flere  at  se  de  enkelte  Tilfælde  i  deres 
Sammenhæng,  se  f.  Ex.  Sønderjyllands  For- 
hold i  den  Sammenhæng  med  Forholdene  i 
Elsass-Lothringen,  Polen,  Ungarn,  Lillerus- 
land osv.,  som  Hanssen  Nørremølle  saa  ypper- 
ligt har  oplyst.  Overalt  maa  der  arbejdes  efter 
en  fælles  Plan  mod  den  fælles  Fjende,  Stats- 
tyranniet. 

Ogsaa  vi  Danske  har  Grund  til  at  glæde  os 
over  og  slutte  os  til  et  saadant  alment  Oplys- 
ningsarbejde i  Retfærdighedens  Tjeneste.  Men 
den  planlagte  Forening  kan  kun  tage  sig  af 
de  groveste  Tilfælde.  Vor  egen  Sag  maa  vi  selv 
forsvare,  ogsaa  i  Pressen.  Vi  maa  have  kyndige 

og  paalidelige  pressepolitiske  Udsendinge  ialt- 
fald  i  Byer  som  Berlin,  London,  St.  Petersborg, 
Stockholm,  Kristiania  og  Reykjavik,  Hvordan 
deres  Meldinger  skal  bruges  og  Udgifterne  til 
deres  Ophold  klares?  Ja,  f.  Ex.  gennem  et 
Danmarks-Samfund  der  ikke  nøjedes  med  Op- 
raab.  Fester  og  ministerielle  Tillidserklærin- 
ger, men  svarende  til  sit  Navn  omfattede  alle 
bevidst  fædrelandskærlige  Danske,  med  fæl- 
les Grundfond  til  de  forskellige  Opgaver  og 
en  fælles  fast  forretningsmæssig  Overledelse. 
Enhver  kan  se  at  den  nuværende  Tilstand  med 
en  Bunke  hver  for  sig  arbejdende  eller  snak- 
kende nationale  Foreninger  er  et  Kraft-  og 
Pengespild. 


Vi  har  paa  alle  Punkter  Brug  for  bedre  Op- 
lysning, bedre  Arbejde.  Ikke  for  fler  Mindes- 
mærker over  de  faldne,  men  for  Arbejde, 
Værker  og  Vaaben  til  Værn  for  det  Land  som 
de  faldne  faldt  for.  Ikke  for  fler  Fester  med 
Skaaltaler    og    Hurraraab.    Man    holder    Fest 

naar  en  Fare  er  besejret;  vor  Fare  er  ikke  be- 
sejret. Hurraraab  passer  sig  for  dem  der  ryk- 
ker frem  til  Angreb;  vi  forbereder  os,  eller 
burde  forberede  os,  til  i  Stilhed  at  modstaa. 
Og  Skaaltaler?  Ja,  kunde  Skaaltaler  have  gjort 
det,  saa  havde  Dannevirke  været  dansk  endnu. 

Fester  har  vi  nok  af.  Vi  har  Brug  for  færre 
Fester.  Vi  har  Brug  for  Sparsommelighed. 

I  Halvfjerdserne  havde  Danmark  Penge  paa 
Rente;  en  udenlandsk  Renteindtægt  af  6  Mil- 
lioner aarlig.  Endnu  i  1892  var  Renteindtæg- 
ten V3  Million.  I  1897  var  der  ikke  længere  no- 
gen Renteindtægt,  men  en  Renteudgift  paa 
20—25  Millioner,  og  i  1910  da  vor  Gæld  til  Ud- 
landet beløb  sig  til  en  Milliard  var  Renteud- 
giften c.  40  Millioner.  Renter  og  Afdrag  til- 
sammen kunde  for  det  ene  Aar  regnes  til  over 
50  Millioner,  fra  Danmark  til  Udlandet.  Alt 
ifølge  Cand.  polit.  Carl  Thalbitzers  Foredrag 
fornylig  i  Nationaløkonomisk  Forening;  han  fik 
i  Hovedsagen  Medhold  af  vore  kyndigste  Øko- 
nomer. Hvorledes  denne  Gæld  fordeler  sig  er 
det  ikke  min  Sag  at  referere.  Jeg  vil  blot  be- 

mærke  at  ifølge  J.  C.  Christensens  Blad  „Ti- 
den" var  alene  de  danske  Kommuners  samlede 
Gæld  31.  Marts  1910  354  Millioner,  68  Mil- 
lioner mer  end  Aaret  forud.  Samtidig  var 
Statsgælden  301  Million.  Dernæst  kommer 
saa  hvad  der  er  laant  gennem  Kreditfore- 
ninger og  Hypotekforeninger. 

Vil  nogen  paastaa  at  den  økonomiske 
Nedgang  skyldes  Udgifterne  til  Forsvaret, 
kan  De  dristigt  svare,  at  det  er  Løgn.  Største- 
parten af  Pengene  er  laant  til  det  man  kalder 
humane  og  kulturelle  Foretagender,  Jæm- 
baner,  Banegaarde,  Skoler,  Hospitaler,  Alder- 
domshjem osv.  Smukke  Ting,  altfor  smukt 
udførte,  for  altfor  mange  laante  Penge,  som 
betales  med  nye  Laan,  stadig  større.  Store 
Præmier  har  vi  Raad  til  at  betale  for  det 
Sukkergodt  hvormed  Vælgerne  smøres  om 
Munden,  og  privat  for  vor  daglige  og  natlige 
Morskab  med  Drik  og  Stads  og  Fjas.  Præmien 
for  vort  Lands  Forsikring  imod  Undergang, 
den  prutter  vi  med,  den  pranger  vi  om.  Saa 
meget  er  imidlertid  vist,  at  Landet  økonomisk 

er  truet  ikke  mindre  end  militært  og  politisk. 
Naar  vi  vedblivende  sender  vore  Kontanter, 
vore  Statsobligationer,  Kreditforeningsobliga- 
tioner,  Bankaktier  og  indbringende  Industri- 
papirer til  Paris  og  især  til  Hamborg  og  Ber- 
lin uden  at  faa  andet  igen  end  Underskud, 
saa  er  ogsaa  dette  en  sikker  Udlevering  af  vor 
Jord  og  vor  Selvbestemmelsesret.  Maaske  De 
husker  hvordan  Vilh.  Lassen  som  Finans- 
minister maatte  krybe  til  Korset  overfor  de 
franske  Vinexportører?  Maaske  De  har  lagt 
Mærke  til  de  franske  Finansmænds  afgørende 
Indflydelse  paa  Marokkokrisen?  Et  Tryk  paa 
Børsen  i  Berlin;  saa  blev  Wilhelmsstrasse  med- 
gørlig. Finansiel  Overmagt  kan  bruges  natio- 
nalt og  politisk.  Finansiel  Uafhængighed  er  et 
uomgængeligt  Vilkaar  for  national  Uafhængig- 
hed. 

Altsaa  maa  vi  spare.  Staten  maa  spare.  Det 
er  alle  enige  om.  Faa  vil  hjælpe  den  med  det. 
Vi  bør  lægge  Mærke  til,  hver  i  sin  Kres,  hvor- 
dan vore  Rigsdagsmænd  forholder  sig  til  Re- 
geringens    retskafne     Anstrængelser     for     at 

bringe  Ligevægt  tilveje  igen.  Og  vi  bør  huske 
det  næste  Gang  vi  stemmer.  Indtil  da  gør  vi 
vel  i  at  hjælpe  Staten  paa  den  Maade  som  vi 
selv  raader  over,  nemlig  ved  hver  især  at  ind- 
skrænke vor  Part  af  den  almindelige  Ødsel- 
hed. Vi  maa  lære  at  man  kan  gaa  forbi  en 
Kafé;  man  kan  sidde  hjemme  i  et  Par  vendte 
Buxer,  det  gør  ikke  Sandheden  til  Løgn  og 
Talentet  ringere.  Vi  maa  se  at  genfinde  Vejen 
til  de  Nydelser  som  intet  koster,  men  giver 
noget:  Frisk  Luft,  frisk  Vand,  frisk  Bevægel- 
se, et  roligt  Hjemliv,  Læsning  og  Samtale. 

Sparsommelighed  er  nødvendig;  men  ikke 
nok.  Vi  skal  frembringe  Værdier. 

Der  gives  andre  Værdier  end  de  pengelige; 
det  skal  jeg  være  den  sidste  til  at  nægte.  Et- 
hvert retskaffent  Arbejde  har  national  saavel- 
som  personlig  Værdi  paa  mange  Maader.  Og 
hver  maa  naturligvis  udføre  det  Arbejde,  frem- 
bringe de  Værdier,  som  hans  Stilling  og  hans 
Evner  henviser  ham  til.  Fisker  og  Bonde, 
Haandværker  og  Videnskabsmand,  Digter  og 
Købmand,  Danmark  har  Brug  for  os  alle,  for- 

Et  borgerligt  Ord  6 

saavidt  som  vi  virkelig  arbejder  pligtopfylden- 
de hver  med  sit.  Men  der  er  til  enhver  Tid 
visse  Former  af  Arbejde,  visse  Værdier,  der 
for  hele  Folket  staar  som  de  fornemste.  Det 
kunde  tænkes  at  vi  trængte  til  en  Omvurde- 
ring her. 

Siden  64  er  der  i  Danmark  gjort  et  mægtigt 
Genrejsningsværk  paa  mange  Omraader,  i 
vort  Landbrug,  i  vor  Videnskab,  i  Handel  og 
Industri,  gennem  Højskolerne  og  i  vor  Kunst 
og  Literatur.  Men  hvem  er  det  Aviserne  skri- 
ver om  og  Folk  snakker  om  og  gør  Stads  af, 
baade  mens  de  lever  og  især  naar  de  er  døde? 
Det  er  Digtere  og  Talere,  det  er  Skuespillere 
og  Journalister.  Det  er  falsk  Vurdering  at  sætte 
dem  som  de  øverste. 

Den  grundtvigske  Højskole  og  den  brandes- 
ianske Literatur  staar  for  den  hverdags  Op- 
fattelse i  skarp  Modsætning  til  hinanden.  Dog 
afsløres  mer  og  mer  en  skæbnesvanger  Lig- 
hed. De  har  hver  fra  sin  Side  gennemtrængt 
Folket  med  Overtro  paa  de  Værdier,  hvis  Ud- 
tryk er  Ordet.  Pjatforedrag  og  Pjalteliteratur 

er  to  Tegn  paa  samme  Sygdom.  Et  tredje  Tegn 
er  den  temmelig  snavset  skummende  Ordflom 
i  Rigsdagen. 

Goethe  lader  Faust  gruble  over  den  rette 
Tydning  af  Skriften:  „Fra  først  af  Ordet  var." 
Nej,  siger  Faust,  „saa  højt  kan  dog  umulig 
Ordet  sættes". 

Vi  Danske  har  sat  det  for  højt.  Vi  maa  se  at 
faa  rettet  vor  Oversættelse  af  Tilværelsens 
Grundord.  Ellers  kommer  det  storslaaet  tra- 
giske Digt,  hvori  Danmark  er  Hovedpersonen, 
til  at  slutte  saaledes:  Med  Ord,  Ord,  Ord  — 
endte  det  hele! 

Vi  kan  ønske  os  en  ny  aandelig  Højskole 
med  Vinduer  mod  Øst  og  Vest.  Vi  kan  ønske 
os  et  nyt  digterisk  Gennembrud,  dybere  og 
renere  i  Strømmen  end  det  forrige.  Vi  kan 
ogsaa  i  høj  Grad  ønske  os  en  renligere  og 
mere  muskelfast  politisk  Veltalenhed.  Men  det 
vi  først  og  fremmest  har  Brug  for,  det  er 
ingen  af  disse  Ting. 

Faust  retter  sin  Tydning:  „Fra  først  var 
Tanken  til." 

6* 

Sikkert  er  Tanken  vigtigere  end  Ordet.  Vi 
kan  med  Stolthed  pege  paa  dansk  Tanke: 
dansk  Aandsvirksomhed  siden  64.  Før  nævnte 
jeg  en  Del  af  de  Mænd  der  her  staar  som  Høv- 
dinger. Fler  kunde  nævnes,  en  Udvider  og 
Vækker  som  Georg  Brandes,  en  Renser  og  Vej- 
leder som  Harald  Høffding,  en  Grundbygger 
og  Opbygger  som  Martensen.  Ogsaa,  af  Høj- 
skolens Folk,  en  Ildner  som  Ernst  Trier,  en 
fædrelandsk  Arbejder  saa  trofast  udholdende 
som  Ludvig  Schrøder.  Alle  disse  Tænkere  og 
Videnskabsmænd  fra  Algebraen  til  Religions- 
filosofien, disse  ypperlige  Lærere  fra  Universi- 
tet og  Folkehøjskole  har  hver  paa  sin  Vis  øget 
vor  Selvtillid  uden  at  vildføre  den,  har  mægtigt 
styrket  vor  folkelige  Stilling.  Vi  skylder  dem 
Ære  og  Tak.  Og  vi  har  Grund  til  at  glæde  os 
over  at  Mænd  af  den  yngre  Slægt  fortsætter 
deres  Værk  ad  nye  Baner.  Det  er  en  evig 
Sandhed  at  først  naar  Tankens  Lys,  naar 
Aands  Lys  gennemtrænger  Tingene  bliver  det 
klogeste  Pattedyr  Menneske,  og  Menneske- 
hoben et  Folk. 

Men  for  at  Tanken  skal  lyse,  maa  den  have 
noget  at  lyse  paa.  Noget  maa  være  skabt,  før 
Skabningen  kan  skues  i  sin  Sammenhæng. 

Faust  retter  for  tredje  Gang:  „Fra  først  af 
var  der  Kraft."  Allerede  mens  han  skriver 
dette,  gaar  den  inderste  Sandhed  op  for  ham: 

Nu  veed  jeg  Raad 

og  skriver  trygt:  Fra  først  af  var  der  Daadl 

Her  fandt  Faust  Livets  Grundord,  og  her 
vil  vi  finde  det,  naar  vi  søger  tilbunds.  For  os 
som  Folk  er  ikke  Ordet,  ikke  Tanken,  men 
Arbejdet,  nej  Handlingen,  nej  Daaden  det  nød- 
vendigste af  alt. 

Vi  veed  meget  godt,  hvad  det  jævne  trofaste 
Arbejde  er  værd.  Dog  er  vi  paa  mange  Punk- 
ter dobbelt  saa  lang  Tid  som  før  om  at  gøre 
dette  jævne  trofaste  Arbejde  for  den  dobbelte 
Løn.  Jeg  henviser  til  Københavns  Kommunal- 
regnskab. 

Og  selv  i  bedste  Tilfælde  er  der  Grund  til  at 
mindes,  at  det  Maal  man  har  naaet  er  ikke 
længere  noget  Maal. 

Mark  og  Eng  og  Skov  har  vi  skabt  af  Lyng- 
hede og  Sump  og  stenede  Bakkedrag.  Dog  er 
vore  Marker  endnu  fulde  af  Ukrudt;  man  har 
udregnet,  at  derved  spildes  aarlig  jeg  tror  det 
er  50  Millioner  —  Renten  af  en  Milliard,  Ren- 
ten af  hele  Landets  Gæld  til  Udlandet.  Og  naar 
vi  engang  faar  Markerne  rensede,  skal  vi  ikke 
derved  tro  os  færdige.  God  Jord  kan  forvand- 
les til  Havejord,  kunstig  Vanding  uskadelig- 
gøre Tørken;  tænk  paa  den  store  Plan  for 
Gudenaadalen.  Blæstens  Hærtog  kan  hindres 
ved  Plankeværk  og  Mur,  Glastag  fordoble  So- 
lens Velsignelse,  tilkalde  Somren  en  Maaned 
før  og  fastholde  den  en  Maaned  længere. 

Dette  er  ikke  Fantasier.  Det  er  Virkelighed 
paa  de  normanniske  Øer  i  Kanalen  mellem 
England  og  Frankrig.  Det  er  Virkelighed  alle- 
rede paa  enkelte  Steder  her  i  Danmark.  Fir- 
maet Dæhnfeldt  i  Odense  har  forstaaet  at  ud- 
nytte dansk  Landbrugs  gartneriske  Mulig- 
heder særlig  for  Frøavl;  dette  enkelte  Firma 
har  ved  sin  Flid,  sin  Omhu  og  sin  Forretnings- 
dygtighed  vist  vort  Landbrug  en  ny  og  yderst 

indbringende  Vej  til  Verdensmarkedet.  Hen- 
ved 600  Tdr.  Land  har  L,  Dæhnfeldt  under 
Kultur  med  Urte-  og  Blomsterfrø,  dels  paa 
egne  Jorder,  dels  hos  danske  Landmænd  og 
Gartnere  Landet  rundt;  2000  Tdr.  Land  Roe- 
frø,  1000  Tdr.  Land  Græsfrø,  osv.  osv.  Dan- 
mark, som  længe  var  bagefter  just  m.  H.  t. 
Frøavl,  er  gennem  dette  Firma  blevet  en  af 
Verdens  ledende  Leverandører. 

Her  er  een  Vej  frem.  En  anden  Vej  er  maa- 
ske  den  som  Forpagter  Abel  paa  Glorup  sam- 
men med  andre  dygtige  Landmænd  er  ifærd 
med  at  aabne  gennem  Arbejdet  for  at  skaffe 
dansk  Landbrug  et  nyt  Kreaturmarked  i  Rus- 
land. Se  dig  ud,  Sven  Vonved!  Jorden  er  stor 
endnu,  og  Vejene  mange.  Saa  meget  er  vist 
at  vort  Landbrug  kan  drives  op  til  at  ernære 
langt  flere  Mennesker  og  give  langt  større 
Overskud  end  nu.  Vel  at  mærke  for  et  øget 
Indskud  væsenlig  af  Flid  og  Dygtighed. 

Men  det  er  ikke  nok.  Et  lille  Folk  trænger  i 
disse  hastige  og  truende  Tider  til  en  raskere 
Befolkningsvækst    end    den    som    Landbruget 

giver  Plads  til;  det  trænger  til  hurtigere  og  stør- 
re Penge.  Befolkningsvæksten  kommer  af  sig 
selv;  javel.  Ingeniør  Alexander  Foss,  Industri- 
foreningens ny  Formand,  gaar  i  sin  Piece  Dan- 
mark som  Industriland  efter  statistiske  Bereg- 
ninger ud  fra  en  Befolkningsvækst,  som  i  1950 
vil  have  givet  Danmark  halvfemte  Million  Ind- 
byggere, Efter  andre  statistiske  Beregninger 
mener  han  at  vort  Landbrug,  som  nu  giver  Brø- 
det til  1,035,000  af  Danmarks  Indbyggere,  om 
disse  38  Aar  kun  vil  være  ernære  godt  70,000 
fler  end  nu.  Forhaabentlig  vil  vort  Landbrug 
vide  at  gøre  disse  Beregninger  tilskamme;  som 
sagt,  Muligheden  er  der;  det  bliver  de  danske 
Landbrugeres  Sag  at  udnytte  den.  Efter  det  sid- 
ste Hundredaars  meget  langsomme  Stigning  af 
den  ved  Landbruget  ernærede  Befolkning  — 
en  Stigning  som  forholdsvis  er  en  Tilbage- 
gang —  vil  et  meget  stærkt  Opsving  dog  fore- 
løbig ikke  kunne  ventes.  I  en  helt  anderledes 
Grad  har  Tallet  paa  den  af  Industri  og  Haand- 
værk  levende  Befolkning  holdt  Skridt  med  den 
samlede  Befolkningsvækst.   Her  er  et  Grund- 

lag  at  bj'gge  paa;  et  Grundlag  som  kan  sikre 
Danmark  mod  den  voksende  Fare  for  Udvan- 
dring; give  Plads  for  den  stigende  Befolkning 
paa  vor  egen  Grund,  som  vi  er  afskaarne  fra 
at  udvide;  skaffe  Danmark  de  hurtigere  og 
større  Penge  som  Landet  har  Brug  for  til  de 
stadig  stigende  Udgifter.  Industri  og  Haand- 
værk,  Handel  og  Skibsfart,  det  er  Midlerne. 

Angaaende  Enkeltheder  i  den  Stilling  som 
dansk  Haandværk  og  Industri  allerede  nu  ind- 
tager som  Landets  næstvigtigste  Næringsvej  og 
Indtægtskilde,  henviser  jeg  til  det  nysnævnte 
ypperligt  oplysende  Foredrag  af  Hr.  Alexander 
Foss,  hvori  jeg  til  min  Glæde  har  faaet  en 
kyndig  Fagmands  Underbygning  til  mine  Læg- 
mandsbetragtninger,  faaet  Tal  som  støtter 
mine  Tanker,  ogsaa  med  Hensyn  til  den  Frem- 
tidsvej  vi  bør  rette  vor  Vilje  imod.  I  Hoved- 
sagen vil  jeg  her  kun  skriftlig  gentage  hvad 
jeg  før  for  egen  Regning  har  sagt. 

Tal  ikke  om  Kullene  der  mangler.  Læg  hel- 
lere Mærke  til,  hvor  nemt  vi  her  i  Landet  kan 
faa  Kullene  for  den  billige  Skibsfragt  sejlet  op 

for  Ovndøren  næsten  overalt.  Størst  er  vel 
Fordelen  dær  hvor  Landbrug  og  Industri 
umiddelbart  kan  samarbejde,  som  ved  de  dan- 
ske Sukkerfabriker;  jeg  skulde  mene  at  de  har 
betalt  sig,  baade  for  Producenter  og  Aktionæ- 
rer. Vor  Cementindustri  er  af  Verdensrang, 
konkurrencedygtig  overalt,  bringer  store  Penge 
til  Landet.  Men  selv  hvor  Raastoffet  maa  hen- 
tes udefra,  klarer  vi  os  stolt.  Søfragterne  fra 
selv  de  fjærneste  oversøiske  Pladser  til  danske 
Havne  er  lavere  end  Jærnbanefragterne  fra 
Hamborg  eller  Bremen  til  Midten  af  Tyskland. 
Ingeniør  Foss  opregner  med  Mønt  og  Maal 
en  Række  glimrende  Eksempler  paa  Dan- 
marks Brugelighed  som  Industriland,  ogsaa  i 
de  Fag,  hvor  Raastofferne  maa  hentes  fra  og 
de  færdige  Varer  bringes  til  den  anden  Side  af 
Jorden.  Først  i  Rækken  staar  vor  Metalindu- 
stri med  Firmaer  som  F.  L.  Schmidt,  Burmei- 
ster &  Wain,  Titan  og  andre;  de  er  nu  af 
Verdensrang,  men  oparbejdede  fra  først  af 
hvert  for  sig  gennem  en  eller  to  Mænds  Flid 
og  Dygtighed.   Vil   man   have   Billedet   endnu 

mer  anskueligt,  kan  man  se  til  den  lille  Sta- 
tionsby Holeby  paa  Lolland,  hvor  en  alminde- 
lig Landsbysmedie  i  Løbet  af  en  Snes  Aar  har 
udvidet  sig  til  en  Fabrik  for  Landbrugsmaski- 
ner med  Præmier  i  og  Udførsel  til  selve  de 
nordamerikanske  Fristater.  Manden  hedder 
Hansen.  Men  der  er  mange  saadanne  Hansener 
i  Danmark,  blot  de  lærer  at  lukke  Øjnene  op 
og  bruge  deres  Evner.  Ogsaa  vi  andre  bør  se 
dem;  saa  bliver  de  større.  Vi  skal  paaskømie 
dem;  saa  bliver  de  fler.  Det  er  dem  der  viser 
fremad;  det  er  dem  der  løfter  os  til  et  nyt  Tag 
for  Tilværelsen. 

Vi  har  en  Mand  som  Valdemar  Poulsen. 
Hans  Telegrafon  er  enestaaende,  hans  traad- 
løse  Telegraf  er  den  bedste  i  Verden.  Ikke  den 
billigste;  derfor  findes  den  ikke  i  den  danske 
Marine.  Derfor  bruger  Tysklands  Marine  til 
daglig  det  tyske  Telefunkenapparat;  men 
den  har  Valdemar  Poulsens  ved  Siden  af 
for  Krigstilfælde.  Saa  duer  nemlig  Telefun- 
ken lige  saa  lidt  som  Marconi;  deres  Meldin- 
ger forvirres  ved  Mødet  med  andre  Luftmel- 

dinger.  Valdemar  Poulsens  Luftmeldinger  for- 
virres ikke  ved  Mødet  med  andre;  og  de  kan 
kun  opfanges  af  samstemte  Apparater;  to  af- 
gørende Fordele.  Men  naar  en  dansk  Mand 
med  saadanne  geniale  Opfindelser  kæmper  sig 
frem  gennem  Medbejlernes  forbitrede  Mod- 
stand til  Sejr  paa  Verdensmarkedet;  naar  et 
dansk  Værft  som  Burmeister  &  V^ain  kon- 
struerer Motorskibe  af  en  hidtil  ukendt  Kraft 
og  Størrelse,  og  saaledes  ved  et  dristigt  og 
med  glimrende  Dygtighed  gennemført  Forsøg 
sejrrigt  hævder  Danmark  den  ledende  Plads  i 
en  verdenshistorisk  Omvæltning  af  Skibsfar- 
ten; naar  en  dansk  Mand  som  ^iels  Poulsen  i 
New  York  helt  fra  bar  Bund  ved  sin  person- 
lige Ihærdighed  og  tekniske  Stifinderkunst  ar- 
bejder sig  op  til  Skaber  og  Leder  af  en  helt  ny 
Industri;  naar  andre  danske  Mænd  som  Admiral 
Richelieu,  Etatsraad  H.  N.  Andersen,  Ingeniør 
Aage  Westenholz  og  flere,  ligeledes  ved  egen 
Flid,  Ihærdighed  og  Kraft  langt  ovre  i  Øst- 
asien vinder  frem  til  ærefuld  Rigdom  og  Magt, 
og  saa  istedetfor  at  sætte  sig  hen  og  lade  sig 

vifte  i  blomsterduftende  Marmorpaladser, 
bringer  deres  Rigdom,  deres  Forbindelser, 
deres  Verdenserfaring  hjem  til  Danmark  og 
arbejder  videre  her  med  alt  hvad  de  derude 
har  vundet;  naar  saadanne  Mænd,  først  med 
et  Foretagende  som  Østasiatisk,  saa  med  en 
Havneplan  som  den  for  St.  Thomas,  aabner 
Danmark  Adgang  til  den  gamle  og  den  ny 
Verdens  rigeste  Markeder  og  travleste  Hen- 
delsveje  — 

Ja,  saa  vækker  disse  Mænd  og  Værker  i  vide 
Krese  herhjemme  maaske  langt  mindre  Op- 
mærksomhed end  en  ny  Teaterfallit,  et  vel- 
talende Foredrag  eller  det  Klask,  som  afgør 
en  partipolitisk  Hestehandel.  Men  Fejlen  er  i 
saa  Fald  ikke  deres.  Det  er  os,  der  trænger  til 
en  dybere  Forstaaelse  af  hvad  disse  Mænd  og 
disse  Handlinger  betyder. 

Enhver  kan  se  at  det  er  de  gamle  øst-  og 
vestindiske  Kompagnier,  og  senere  Det  For- 
enede og  Store  Nordiske,  hvis  Arbejds-  og 
Handelslinjer  her  genoptages  og  videreføres. 
Men  det  er  mer.  Det  er  Linjerne  fra  vor  folke- 

lige  Stordaad,  Vikingetogene,  fra  Normandiets 
og  Englands  Erobring,  fra  Valdemarernes 
Kamp  for  Østersøvældet,  fra  vor  trehundred- 
aarige  Kamp  for  Høvdingskabet  i  et  samlet 
Norden  —  det  er  den  dybt  og  dybere  ned- 
sunkne danske  Daads  Linje,  som  her  atter  løf- 
tes og  føres  frem  ad  andre  Veje. 

Vi  er  den  Dag  idag  et  krigersk  og  kamp- 
lystent Folk,  skønt  vi  med  bitre  Ord  og  haan- 
lige  Grin  søger  at  skjule  det  for  os  selv,  i  Mis- 
mod over  de  gentagne  frygtelige  Nederlag,  hvis 
Karakter  vi  har  misforstaaet.  Tvinges  vi  til 
Stilhed,  saa  mister  vi  Humøret,  saa  kives  vi 
over  det  politiske  Sulefad  og  kaster  de  afgna- 
vede Knokler  i  Skallen  paa  hverandre,  nøj- 
agtig som  de  gamle  Nordboer,  naar  de  sad  for 
længe  hjemme  under  den  sodede  Aas. 

Politi&k  og  militært  er  vi  tvungne  til  at  sidde 
stille,  er  vi  indskrænkede  til  en  Forsvarskamp. 
Ære  være  de  Mænd  som  fædrelandskærligt 
pligtopfyldende  gør  deres  Livs  Arbejde  paa 
disse  Omraader,  sætter  al  deres  Kraft  ind  paa 
at   styrke  en    Stilling,    der    for   den   tankeløse 

Mængde  synes  tabt.  Stillingen  er  ikke  tabt; 
altsaa  skal  den  holdes.  Mer  kan  ikke  siges 
derom. 

Økonomisk  derimod  ligger  Verden  os  aaben. 
Dær  er  Plads  for  al  den  Udvidekraft  vi  ejer. 
I  vort  borgerlige  Hverdagsarbejde  som  i  vort 
Forsvarsvæsen  og  i  vor  Udenrigspolitik  er  det 
den  sejge  Ihærdighed,  det  kloge  Taalmod  det 
kommer  an  paa.  Men  vi  trænger  til  at  mærke  at 
vi  som  Folk  har  endnu  ogsaa  det  dristige  Mod. 
Vi  staar  paa  eget,  og  agter  at  holde  det.  Men 
vi  trænger  til  et  Spring  nu  og  da,  ud  over 
Grænserne  for  at  rette  Sindet  og  faa  Hjærtet 
til  at  hoppe.  Denne  Udvej  har  vi  gennem  vor 
Skibsfart,  vor  Handel,  vor  Industri.  Det  er 
det  disse  Handlingens  Mænd  viser  os. 

De  peger  paa  Danmarkskortet:  Tunnel 
under  Bælterne!  Saa  er  Danmark  landfast  med 
sig  selv,  uhindret  af  Is  og  Taage,  uhindret  af 
Verdensvejen  til  Krig  og  Fred  ovenover. 

De  peger  paa  Danmarkskortet:  Se,  hvor  det 
Land  ligger,  med  en  Kystlinje  dobbelt  saa  lang 
som  hele  Frankrigs,  fuld  af  ypperlige  Havne, 

midt  mellem  tre  af  Europas  Stormagter  er  det 
som  skabt  til  et  Forraadskammer,  en  Frihavn 
for  den  halve  Verden. 

De  peger  paa  Europaskortet:  Se,  vi  truer 
ingen,  vi  angriber  ingen;  saalænge  som  vi  er 
fri,  kan  vi  og  alle  kun  have  Fordel  af  hin- 
andens Trivsel. 

De  peger  paa  Verdenskortet  og  viser  os,  at 
Danmark  er  alligevel  mer  end  disse  700 
Kvadratmil  mellem  Østersø  og  Vesterhav. 
Danmark,  det  er  ogsaa  de  dansk-vestindiske 
Øer  ved  Indsejlingen  til  Dobbeltamerikas  vig- 
tigste Farvand.  Danmark,  det  er  ogsaa  Fær- 
øerne med  deres  Granitfjælde  og  Fiskevande, 
det  er  Island,  det  er  det  Grønland,  hvis  Dansk- 
hed er  købt  med  dansk  Offer  og  dansk  Daad 
fra  Hans  Egede  til  Mylius-Erichsen  og  Koch. 
Disse  Lande  ligger  ved  Europas  Fremtidsvej  til 
Kanadas  Kornmarker,  til  hele  Fremtidslandet 
om  Hudsons-Bugten,  den  Vej  som  allerede 
Jens  Munck  viste.  I  Grønland  har  Danmark 
sine  Vandfaldskræfter,  sine  Malmlejer,  sine 
Kalifabriker,      sine      Millionærsanatorier      og 

Idrætshoteller  den  Dag  det  selv  vil  —  hvis  det 
ikke  lader  andre  komme  os  i  Forkøbet! 

Men  Danmark  er  i  hvert  Skib  der  sejler 
under  Dannebrog,  i  hvert  Købmandshus,  hver 
Fabrik,  der  arbejder  for  danske  Mænd  og  med 
danske  Penge,  hvor  i  Verden  det  saa  er.  Dette 
Danmark  skal  vi  udvide.  For  Pengenes  Skyld. 
Penge  er  Magt,  Penge  er  Respekt,  Penge  er 
Styrke  baade  i  Fred  og  Krig.  Endnu  mer  dog 
for  det  som  vindes  undervejs  til  Pengene:  Ver- 
denserfaringen,  de  øvede  og  prøvede  Evner, 
Selvbeherskelsen,  Beslutningsmodet,  Handle- 
kraften. 

Der  er  ingen  Grund  til  fra  moralske  eller 
aandelige  Synspunkter  at  frygte  eller  ringeagte 
Pengenes  Tjeneste,  Tjente  Penge  faar  Lov  til 
at  tjene  igen.  Se  Carlsbergfondet,  Glyptoteket, 
Lysinstitutet,  Hagemanns  Kollegium,  Korps 
Westenholz.  Saaledes  tjener  Handlingens 
Mænd  deres  Fædreland  to  Gange,  først  gen- 
nem selve  Arbejdet  og  den  øgede  Rigdom,  saa 
gennem  Videnskab  og  Kunst,  gennem  styrket 
Frihedsvilje. 

Et  borgerligt  Ord  7 

Midt  under  det  mest  knugende  Pres  aabner 
de  os  ny  Fremvej.  Midt  under  den  pinligste 
Smaalighed  i  vore  offentlige  Forhold  løfter 
disse  Privatmænd  os  med  deres  Storsind,  giver 
uforkasteligt  Vidnesbyrd  om  hvad  Folket 
duer  til. 

Lad  os  da  lære  af  de  Vidnesbyrd,  lad  os 
bruge  de  Veje!  Lad  hver  i  sit  Arbejde  huske 
hvad  det  gælder!  Ikke  alle  kan  blive  Aands- 
høvdinger  eller  Handelsfyrster;  ikke  alle  kan 
føre  Vaaben.  Men  alle  kan  være  med  i  Ar- 
bejdet, alle  kan  være  med  til  at  forberede 
Kampen.  Nemt  er  det  ikke  at  være  dansk  til- 
gavns; men  for  dem  som  er  det  tilgavns,  er 
det  et  stort  Æventyr  og  en  stolt  Virkelighed  at 
holde  ud  her  og  gaa  frem  her  trods  alt,  for  et 
folkefrit  og  folkeværget  Danmark,  et  stor- 
sindet og  mandskraftigt  Danmark,  som  den 
Dag  Verdensuvejret  bryder  løs,  er  stærkt  nok 
til  at  bære  sit  frie  Sind  frelst  gennem  Ildbølger 
og  Staalmure  ud  i  den  Tid  som  dog  lysner  bag 
det  Gudernes  Tusmørke  vi  lever  i! 

